Belemgbunlililɛ Ne Yɛ Nyamenle Ɛhulolɛdeɛ Wɔ Azɛlɛ Ye Azo | Nyamenle Belemgbunlililɛ\nBelemgbunlililɛ Ne Yɛ Nyamenle Ɛhulolɛdeɛ Wɔ Azɛlɛ Ye Azo\nBelemgbunlililɛ ne maa Nyamenle ɛwɔkɛ mɔɔ fane alesama nee azɛlɛ ne anwo la amuala ba nu\n1, 2. (a) Duzu ati a ɔdwu mekɛ ne bie a ɔbahola yeayɛ se kɛ yɛbalie yɛali kɛ Paladaese ne bara amgba a? (b) Duzu a baboa yɛ yeamaa diedi mɔɔ yɛlɛ wɔ Nyamenle ɛwɔkɛ ne mɔ anu la anu amia a?\nƆLUA alehyenlɛ ne anu gyima ɛsesebɛ ti, adiema nrenya bie radwule debiezukoalɛ bo la ɛnee yevɛ. Ye gyima nu kpanyinli nee ye anli ye boɛ, ye abusua ne mɔɔ ɔnea bɛ nee ewule bie mɔɔ ɛlɛgyegye ɔ ye la ɛyɛ ye adwenleadwenle. Mekɛ mɔɔ edwɛne ne mɔɔ bɛfa bɛabɔ debiezukoalɛ ne abo bɔle ɔ bo la, ɔgule ɛnwomenle na ɔ nye liele kɛ yehola ɔ nee ɔ mediema ɛrayia wɔ Belemgbunlililɛ Asalo ne la. Edwɛne ne fane Paladaese asetɛnla mɔɔ yɛ nye la la anwo na nuhua edwɛkɛ ne hanle kɛ ɔva ɔ nye ɔbu kɛ ɔwɔ asetɛnla zɛhae anu. Ɔ nye die edwɛne ɛhye anwo, na mekɛ mɔɔ ɔ nee ye abusua ne ɛlɛto la, kenlebie anyelazo ne kyekyele ɔ rɛle.\n2 Wɔde nganeɛ zɛhae bie ɛlɛ ɔ? Yɛ nuhua dɔɔnwo ɛde bie ɛlɛ. Nɔhalɛ nu, ɛtane ewiade ɛhye anu asetɛnla bahola amaa yeayɛ se kɛ yɛbalie yɛali kɛ Paladaese ne bara amgba. Yɛwɔ “anwongyelelɛ” mekɛ nu, yɛɛ ewiade ne mɔɔ yɛde nu la ɛnle kɛ paladaese. (2 Tem. 3:1) Duzu a bahola aboa yɛ yeamaa yɛanwu kɛ yɛ anyelazo ne bayɛ zɔ a? Kɛzi yɛdie yɛdi kɛ ɔnrɛhyɛ Nyamenle Belemgbunlililɛ ne barali tumi wɔ alesama amuala anwo zo ɛ? Bɛmaa yɛzuzu Gyihova ngapezo bie mɔ mɔɔ ye menli nwunle kɛ bɛpenle zo wɔ tete ne la anwo. Akee yɛbanlea kɛzi ngapezo zɔhane mɔ nee gyɛne ɛlɛpe zo anyelielɛ nu kɛkala la. Awieleɛ kolaa, mekɛ mɔɔ yɛ diedi ne anu ɛmia la, akee yɛbava yɛ adwenle yɛazie mɔɔ ngapezo ɛhye mɔ kile maa yɛ kenlebie la azo.\nKɛzi Gyihova Lile Ye Ɛwɔkɛ Zo Mekɛ Bie La\n3. Ɛwɔkɛ boni a kyekyele Dwuuma mɔɔ ɛnee wɔ nlɔnu wɔ Babelɔn la arɛle a?\n3 Pɛ asetɛnla mɔɔ ɔbayɛ kɛ ɛnee Dwuuma mɔɔ bɛwɔ nlɔnu wɔ Babelɔn wɔ nu wɔ ɛvoya nsia K.Y.M. anu la anwo nvoninli nea. Bɛ nuhua dɔɔnwo nyinle wɔ nlɔnu kɛ bɛ awovolɛ la, na ɛnee asetɛnla ne anu yɛ se kpalɛ. Gyihova anu diedi mɔɔ bɛlɛ la ati Babelɔnma golole bɛ nwo. (Edw. 137:1-3) Dwuuma mɔɔ bɛdi nɔhalɛ la zɔle anyelazo ko ɛhye anu wɔ ɛvolɛ dɔɔnwo anu: Gyihova bɔle ɛwɔkɛ kɛ ɔbamaa ye menli ne azia ahɔ bɛ sua zo. Gyihova hanle kɛ ɛkɛ ne asetɛnla ne bayɛ ngakyile kolaa. Ɔvale Dwuda azɛlɛ ne mɔɔ bɛ sa baha ye bieko bɔbɔ la ɔtotole Yidɛn tola ne anwo—ɔbayɛ paladaese! (Bɛgenga Ayezaya 51:3.) Ɛnee ɛwɔkɛ ne bamaa Nyamenle menli anyia anwodozo na yeaye bɛ adwenle nu mɔɔ bie a yeyɛ bɛ kesee la yeavi ɛkɛ. Adenle boni azo? Suzu ngapezo titile bie mɔ anwo nea.\n4. Kɛzi Gyihova manle Dwuuma nyianle anwodozo kɛ bɛbanyia banebɔlɛ wɔ bɛ sua zo ɛ?\n4 Banebɔlɛ. Tɛ paladaese azɛlɛ mumua ne a menli zɔhane mɔɔ bɛhɔle nlɔnu la bazia ahɔ zo a, emomu bɛbahɔ azɛlɛ mɔɔ ɛdɔ mgbane ɛvolɛ 70 mɔɔ bɛ nuhua ekyi bie ala a ɛnwu ye ɛlɛ la azo. Wɔ tete ne, ɛnee awenade, bedi, boboduma nee nane anwo ɛzulolɛ ngakyile zonle wɔ zɔhane mekɛ ne. Bie a abusua tile badwenle nwolɛ kɛ, ‘Kɛ ɔkɛyɛ na meabɔ me ye nee me mra anwo bane ɛ? Na mboane ne nee nlankɛ ne mɔ noko ɛ?’ Ɔnyɛ nwanwane kɛ bɛbadwenledwenle ɛhye mɔ anwo. Eza dwenle Nyamenle ɛwɔkɛ ne mɔɔ wɔ Ayezaya 11:6-9 nee kɛzi ɔbahola yeakyekye bɛ rɛle la anwo nea. (Bɛgenga.) Gyihova luale edwɛkɛ ɛhye azo manle menli mɔɔ bɛwɔ nlɔnu la nyianle anwodozo kɛ ɛhwee ɛnrɛyɛ bɛ nee bɛ nyɛmoa ne mɔ. Awenade bali ndile, mɔɔ kile kɛ ɔnrɛhye Dwuuma nlankɛ ne mɔ ɔnrɛli. Ɛnee ɔnle kɛ nɔhavoma sulo nane anwo ɛzulolɛ ɛhye mɔ. Gyihova bɔle ɛwɔkɛ kɛ, ɛsɛlɛ zo o, ɛhoayelɛ nu o, ɛhwee ɛnrɛyɛ ye menli ne wɔ Dwuda azɛlɛ ne mɔɔ bɛbava la azo.—Yiz. 34:25.\n5. Ngapezo boni a boale menli mɔɔ bɛvile nlɔnu la ɔmanle bɛnyianle anwodozo kɛ Gyihova bali bɛ ngyianlɛ biala anwo gyima ɛ?\n5 Ninyɛne dɔɔnwo. Ninyɛne gyɛne bahola agyegye wɔ. ‘Mebahola meanlea me abusua ne wɔ azɛlɛ ne mɔɔ yɛbahɔ zo la azo ɔ? Nienwu a yɛbadɛnla a? Asoo yɛbanyia gyima yɛayɛ, na asoo ɔbayɛ kpalɛ yeadɛla mekɛ mɔɔ ɛnee yɛwɔ nlɔnu la?’ Gyihova luale ngapezo ne mɔ azo buale zɔhane kpuyia ne mɔ noko. Gyihova bɔle ɛwɔkɛ kɛ ezule badɔ amaa ye menli mɔɔ bɛyɛ tieyɛ la; na ɛhye bamaa “bɛ bɛyɔba azo.” (Aye. 30:23) Mɔɔ fane dabelɛ nee gyima kpalɛ nwo la, Gyihova bɔle ye menli ne ɛwɔkɛ kɛ: “Bɛbasisi azua bɛadɛnla nu, bɛbayɛ vanye egyinli na bɛali nuhua ma ne bie. Bɛnrɛsisi azua na awie mɔ gyɛne adɛnlɛdɛnla nu; bɛnrɛlua na awie mɔ gyɛne ali.” (Aye. 65:21, 22) Saa ɛfa asetɛnla ne ɛtoto nlɔnu mɔɔ bɛhɔle ye Babelɔn la anwo a, ɔbayɛ ngakyile kolaa. Na bɛ ngyegyelɛ mgbole ne mɔ mɔɔ manle bɛhɔle nlɔnu la ɛ?\n6. Kpɔkɛdelɛ nwo ngyegyelɛ boni a Nyamenle menli ɛyia ye mekɛ tendenle a, na anwodozo boni a Gyihova manle menli mɔɔ bɛlɛfi nlɔnu la nyianle a?\n6 Sunsum nu kpɔkɛdelɛ. Kolaa na Nyamenle menli ahɔ nlɔnu la, ɛnee bɛnde kpɔkɛ sunsum nu. Gyihova luale Ayezaya anwo zo hanle ye wɔ menli ne anwo kɛ: “Bɛ ti kanrɛlɛ mumua ne ɛnde kpɔkɛ, yɛɛ bɛ ahonle ɛwu.” (Aye. 1:5) Wɔ sunsum nu, ɛnee bɛ nye ɛzi yɛɛ bɛ nzo ɛdi, ɔluakɛ ɛnee bɛduodua bɛ nzo wɔ Gyihova folɛdulɛ ne anwo na bɛheda bɛ nye wɔ wienyi ne mɔɔ ɔlɛkile bɛ la anwo. (Aye. 6:10; Gyɛ. 5:21; Yiz. 12:2) Saa menli mɔɔ bavi nlɔnu ahɔ la yia ngyegyelɛ ko ne ala bie a, anwobanebɔlɛ boni a bɛbanyia a? Asoo anrɛɛ bɛnrɛminli Gyihova anyunlu ɛlolɛ? Nea kɛzi Gyihova ɛwɔkɛ ɛhye manle bɛ anwosesebɛ a: “Mekɛ ne anu anzodilirama bade buluku nu edwɛkɛ, na anyezinlirama vi bɛ awozinli kabii ne anu anwu debie.” (Aye. 29:18) Amgba, Gyihova bayɛ ye menli ne mɔɔ bɛnlu bɛ nwo la sunsum nu ayile. Saa bɛkɔ zo bɛyɛ tieyɛ a, ɔbamaa bɛ adehilelɛ nee ngilehilelɛ mɔɔ maa ngoane a.\n7. Kɛzi ɛwɔkɛ mɔɔ Nyamenle bɔle ye menli mɔɔ wɔ nlɔnu la rale nu ɛ, na duzu ati a ɔwɔ kɛ ɛhye maa yɛ diedi nu mia a?\n7 Asoo Gyihova lile ye ɛwɔkɛ zo? Edwɛkɛ mɔɔ zile la bua kpuyia ɛhye. Dwuuma mɔɔ ziale rale bɛ maanle nu la nyianle anwobanebɔlɛ, ninyɛne dɔɔnwo nee sunsum nu kpɔkɛdelɛ. Kɛ neazo la, Gyihova bɔle bɛ nwo bane vile menli mɔɔ ɛbɔ bɛ ɛyia mɔɔ ɛnee bɛ nwo yɛ se na bɛzonle bɛtɛla bɛ la anwo. Nane anwo ɛzulolɛ angye bɛ nyɛmoa anli. Nɔhalɛ nu, zɔhane Dwuuma ne nwunle paladaese ngapezo ne mɔɔ rale nu la ekyi bie ala kɛmɔ Ayezaya, Gyɛlɛmaya nee Yizikeɛle hɛlɛle la—noko zɔhane edwɛkɛ ne mɔɔ rale nu mɔɔ Nyamenle menli nwunle ye la yɛ anyelielɛ na ɛnee yemɔ a bɛhyia nwo wɔ zɔhane mekɛ ne anu a. Saa yɛdwenle mɔɔ Gyihova yɛle manle ye menli ne la anwo a, yɛ diedi ne anu bamia. Saa ekyi ne mɔɔ rale nu la manle bɛ nye liele a, ɛnee kɛzi mɔɔ ɔbara nu bɔkɔɔ la bayɛ ɛ? Suzu mɔɔ Gyihova ɛyɛ ɛmaa yɛ ɛnɛ la anwo.\nKɛzi Gyihova Ɛbɔ Ɔ Bo Kɛ Ɔmaa Ye Ɛwɔkɛ Ne Mɔ Ara Nu Wɔ Yɛ Mekɛ Ye Anu La\n8. “Maanle” boni a Nyamenle menli de nu ɛnɛ a?\n8 Ɛnɛ, Gyihova menli ɛnde ɛleka ko anzɛɛ maanle ko anu. Emomu, Keleseɛnema mɔɔ bɛkpokpa bɛ la bɔ nu yɛ sunsum nu maanle, ‘Nyamenle Yizilayɛ.’ (Gal. 6:16) Bɛ nee bɛ gɔnwo mɔ ‘mboane gyɛne’ ne bɔ nu tɛnla sunsum nu “maanle,” ɛleka mɔɔ bɛbɔ nu bɛsonle Gyihova Nyamenle la anu. Zɔhane ɛzonlenlɛ ne le bɛ ɛbɛlabɔlɛ adenle. (Dwɔn 10:16; Aye. 66:8) Na “maanle” boni a Gyihova ɛva ɛmaa yɛ a? Ɔle sunsum nu paladaese. Nyamenle ɛwɔkɛ ne mɔ mɔɔ fane tɛnlabelɛ mɔɔ le kɛ Yidɛn ɛdeɛ ne la ɛra nu sunsum nu. Suzu neazo bie mɔ anwo nea.\n9, 10. (a) Kɛzi ngapezo mɔɔ wɔ Ayezaya 11:6-9 la ɛlɛpe zo ɛnɛ ɛ? (b) Daselɛ boni a maa yɛnwu kɛ anzondwolɛ wɔ Nyamenle menli avinli a?\n9 Banebɔlɛ. Yɛnwu koyɛlɛ nee anzondwolɛ mɔɔ wɔ nane anwo ɛzulolɛ nee menli nee bɛ nyɛmoa avinli la anwo nvoninli kɛnlɛma bie wɔ ngapezo mɔɔ wɔ Ayezaya 11:6-9 la anu. Asoo zɔhane nvoninli ne ɛlɛba nu ɛnɛ wɔ sunsum nu ɔ? Ɛhɛe! Wɔ ngyɛnu 9 ne anu, yɛnwu deɛmɔti ninyɛne ɛhye mɔ anwo ɛnrɛyɛ ɛzulolɛ bieko la: “Ɔluakɛ [Gyihova] anwo adwenle bayi azɛlɛ ye tɛkɛɛ kɛ nzule mɔɔ wɔ nyevile nu la.” Asoo “[Gyihova] anwo adwenle” kakyi nyɛmoa? Kyɛkyɛ, menli a saa bɛnwu Anwuma Anwumanli Nyamenle ne a bɛkakyi na bɛsukoa ye anzondwolɛ ndenle ne mɔ a. Yemɔti a wɔ yɛ ɛnɛ sunsum nu paladaese ne anu, yɛkola yɛnwu zɔhane ngapezo ne mɔɔ ɛlɛpe zo la. Wɔ Belemgbunlililɛ ne tumi bo, Kelaese ɛdoavolɛma ɛlɛsukoa kɛ bɛbagyakyi bɛ subane mɔɔ ka menli ɛzulolɛ kɛ nane la na bɛ nee bɛ sunsum nu mediema adɛnla anzondwolɛ nu.\n10 Kɛ neazo la, yɛzuzu afoa biala mɔɔ Keleseɛnema ɛngyi ɔlua Ngɛlɛlera ne anu ndelebɛbo mɔɔ yɛlɛ nee kpɔdekpɔde mɔɔ Nyamenle menli ɛyia ɔlua afoa biala mɔɔ bɛnle ati la anwo wɔ buluku ɛhye anu. Asoo ɔnyɛ nwanwane kɛ wɔ amumuyɛ ewiade ɛhye anu, yɛlɛ “maanle” bie mɔɔ nuhua menli kpo kɛ, saa bɔbɔ bɛnwulonwunla bɛ kɛ bɛku bɛ a, bɛnrɛva bɛ nwo bɛnrɛwula basabasayɛlɛ biala anu la ɔ? Nea kɛzi ɔda ali wienyi kɛ amgba Mɛzaya Belemgbunli ne maanlema lɛ anzondwolɛ kɛmɔ Ayezaya hanle la a! Gyisɛse hanle kɛ ɛlɔlɛ mɔɔ wɔ ye ɛdoavolɛma avinli la a bamaa bɛanwu bɛ a. (Dwɔn 13:34, 35) Kelaese ɛlɛfa abotane alua ‘akɛlɛ nɔhavo nee nrɛlɛbɛvolɛ’ ne azo ahilehile nɔhalɛ Keleseɛnema amuala yeamaa bɛala anzondwolɛ nee ɛlɔlɛ ali.—Mat. 24:45-47.\n11, 12. Duzu ɛhɔne a ɛlɛku menli mɔɔ wɔ ewiade la ɛnɛ a, noko kɛzi Gyihova ɛmaa aleɛ ɛbu ye menli ne anwo zo ɛ?\n11 Ninyɛne dɔɔnwo. Sunsum nu ɛhɔne ɛlɛku ewiade ne anu amra. Baebolo ne bɔ kɔkɔ kɛ: “Bɛnlea, mekɛ ne ɛlɛba mɔɔ mebamaa ɛhɔne azi azɛlɛ ne azo a. Tɛ aleɛ ɛhɔne anzɛɛ nzule ɛhɔne ɔ. [Gyihova] edwɛkɛ ne anwo ɛhɔne nee nzuhɔne a bahu bɛ a. Medame, [Gyihova] Nyamenle a mese a.” (Emɔso 8:11) Asoo sunsum nu ɛhɔne ku Nyamenle Belemgbunlililɛ ne maanlema ɛnɛ? Gyihova hanle ngakyile mɔɔ bala ye menli nee ye agbɔvolɛ avinli la anwo edwɛkɛ kɛ: “Bɛnlea, me sonvolɛma ne bali debie, na bɛmɛ, ɛhɔne bahu bɛ; bɛnlea, me sonvolɛma ne banlo nzule, na bɛmɛ, nzuhɔne bahu bɛ; bɛnlea, me sonvolɛma ne anye balie, na bɛmɛ, bɛ nyunlu bagua aze.” (Aye. 65:13) Asoo wɔnwu kɛ zɔhane edwɛkɛ ne ɛra nu?\n12 Yɛnyia sunsum nu aleɛ dɔɔnwo kɛ azule mɔɔ se dahuu la. Yɛ mbuluku, video nee edwɛkɛ mɔɔ bɛbɔ bɛtie; debiezukoalɛ nee nyianu; nee ninyɛne mɔɔ wɔ Intanɛte ne azo la amuala le sunsum nu nziezielɛ mɔɔ boa yɛ wɔ ewiade ɛhye mɔɔ sunsum nu ɛhɔne ɛlɛku bɛ la anu a. (Yiz. 47:1-12; Dww. 3:18) Asoo ɛ nye ɛnlie kɛ wɔnwu kɛ Gyihova ɛwɔkɛ mɔɔ kile kɛ yɛbanyia ninyɛne dɔɔnwo la ɛra nu wɔ wɔ ɛbɛlabɔlɛ nu ɔ? Asoo ɛfa Gyihova nziezielɛ ɛdi gyima dahuu?\nYɛ asafo ne mɔ boa yɛ maa yɛnyia sunsum nu aleɛ kpalɛ, banebɔlɛ nee kpɔkɛdelɛ\n13. Kɛzi wɔnwu kɛ Gyihova ɛwɔkɛ mɔɔ fane anyezinlirama mɔɔ bɛbanwu debie nee anzodilirama mɔɔ bɛbade edwɛkɛ anwo la bie ɛra nu ɛ?\n13 Sunsum nu kpɔkɛdelɛ. Sunsum nu anyezinlira nee anzondilira ɛbu ɛnɛ. (2 Kɔl. 4:4) Noko Kelaese ɛlɛyɛ menli ayile wɔ ewiade amuala. Wɔnwu anyezinlira mɔɔ ɔ nye ɛbuke, yɛɛ anzondilira mɔɔ ɔ nzo ɛbuke la ɛlɛ ɔ? Saa wɔnwu menli mɔɔ bɛnyia Nyamenle Edwɛkɛ ne anu nɔhalɛ ndelebɛbo, bɛkpo ɛzonlenlɛ nu adalɛ mɔɔ mekɛ bie ɔmanle bɛyɛle anyezinlirama nee anzodilirama wɔ nɔhalɛ ne anwo a, ɛnee wɔnwu kɛ ɛwɔkɛ ɛhye ɛra nu: “Mekɛ ne anu anzodilirama bade buluku nu edwɛkɛ, na anyezinlirama vi bɛ awozinli kabii ne anu anwu debie.” (Aye. 29:18) Menli ɛya dɔɔnwo ɛlɛnyia sunsum nu ayileyɛlɛ ɛhye wɔ ewiade amuala. Awie biala mɔɔ ɛvi Babelɔn Kpole ne anu na ɔ nee yɛ bɔ nu sonle wɔ yɛ sunsum nu paladaese ne anu la di daselɛ kɛ Gyihova ɛwɔkɛ ne mɔ ɛra nu!\n14. Daselɛ boni a yɛdwenledwenle nwolɛ a ɔbamaa yɛ diedi nu amia a?\n14 Buluku ɛhye tile biala da daselɛ mɔɔ kile kɛ Kelaese ɛva ye ɛdoavolɛma ne ɛra sunsum nu paladaese wɔ awieleɛ mekɛ ɛhye anu la ali. Bɛmaa yɛhɔ zo yɛdwenledwenle nyilalɛ dɔɔnwo mɔɔ yɛlɛnyia wɔ zɔhane sunsum nu paladaese ne anu ɛnɛ la anwo. Yɛyɛ zɔ a, diedi mɔɔ yɛlɛ wɔ Gyihova ɛwɔkɛ ne mɔ anu la anu bamia.\n“Wɔ Belemgbunlililɛ Ɛrala”\n15. Duzu ati a yɛkola yɛnyia anwodozo kɛ azɛlɛ ne bayɛ paladaese a?\n15 Ɛnee Gyihova mɔlebɛbo bodane ne a le kɛ ɔbayɛ azɛlɛ ye amuala paladaese. Ɔmanle Adam nee Yive dɛnlanle paladaese tola bie anu na ɔmanle bɛ mɛla kɛ bɛwo bɛyi azɛlɛ ne na bɛnlea abɔdeɛ muala mɔɔ wɔ nu la azo. (Mɔl. 1:28) Noko Adam nee Yive lile Seetan anzi dele atua na bɛvale bɛ bozoamra amuala bɛwulale sinlidɔlɛ, ɛtane ne ewule tumi bo. Noko Nyamenle bodane ne ɛtɛkakyile. Saa ɔka a, ɔba nu bɔkɔɔ. (Bɛgenga Ayezaya 55:10, 11.) Yɛbahola yɛalie yɛali kɛ Adam nee Yive abozoamra bayi azɛlɛ ɛhye na bɛava ɛlɔlɛ bɛanlea Gyihova abɔdeɛ mɔɔ wɔ ewiade amuala paladaese ne anu la anwo zo. Wɔ zɔhane mekɛ ne, ngapezo ne mɔ mɔɔ fane paladaese asetɛnla nwo mɔɔ bɛlumuale bɛhanle bɛhilele Dwuuma mɔɔ bɛvi nlɔnu bɛrale la bape zo bɔkɔɔ! Suzu neazo ɛhye mɔ anwo nea.\n16. Kɛzi Baebolo ne ka banebɔlɛ mɔɔ yɛbanyia ye wɔ Paladaese la anwo edwɛkɛ ɛ?\n16 Banebɔlɛ. Awieleɛ kolaa ne, anyelielɛ edwɛkɛ ne mɔɔ wɔ Ayezaya 11:6-9 la bara nu bɔkɔɔ. Mrenya, mraalɛ, nee ngakula banyia banebɔlɛ wɔ ɛleka biala mɔɔ bɛkɛhɔ la wɔ azɛlɛ ye azo. Sonla anzɛɛ nane biala ɛnle ɛkɛ mɔɔ bagyegye awie a. Dwenle mekɛ mɔɔ ɛbanwu ewiade ɛhye amuala kɛ wɔ sua nu, ɛleka mɔɔ ɛbahola wɔabia azule, azudenle nee nyevile; wɔakpɔsa awoka ne mɔ nee azɛlɛ ne azo mɔɔ awie biala ɛngyegye wɔ la anwo nea. Saa aleɛ dwo a, adwenleadwenle ɛnrɛdɔ ɛ nwo. Edwɛkɛ mɔɔ wɔ Yizikeɛle 34:25 la bara nu, na Nyamenle menli ne “bɛadɛnla fienemgbole ne anu anwondɔlɛ nu na bɛala kpɔkɛ nu mbaka ne mɔ abo bɛalafe.”\n17. Duzu ati a yɛbahola yɛanyia anwodozo kɛ saa Belemgbunlililɛ ne ɛlɛdi ewiade kɔsɔɔti azo a, Gyihova bali ye menli ne ngyianlɛ kɔsɔɔti anwo gyima ɛ?\n17 Ninyɛne dɔɔnwo. Pɛ mekɛ mɔɔ ninyɛne le kɛ ehyia, ɛhɔne, anzɛɛ boɛyɛlɛ nwo ngyehyɛleɛ biala ɛnle ɛkɛ na yɛnyia aleɛ kpalɛ yɛdi la anwo nvoninli nea. Sunsum nu aleɛ dɔɔnwo mɔɔ Nyamenle menli ne nyia ye ɛnɛ la le daselɛ mɔɔ kile kɛ Mɛzaya Belemgbunli ne bamaa ye maanlema asa aha debie biala a. Mɔɔ Gyisɛse wɔ azɛlɛ ye azo la, ɔlale ye ali wɔ adenle ekyi azo kɛ ɔbahola yeamaa ɛwɔkɛ ɛhye mɔ ara nu ɔluakɛ ɔvale kpanwo nee fɛlɛ ekyi bie ala ɔmanle menli apenle dɔɔnwo mɔɔ ɛnee ɛhɔne ɛlɛku bɛ la aleɛ. (Mat. 14:17, 18; 15:34-36; Maake 8:19, 20) Saa Nyamenle Belemgbunlililɛ ne ɛlɛdi tumi wɔ azɛlɛ ye azo amuala a, ngapezo le kɛ ɛhye bara nu: “Akee [Gyihova] bamaa ezule adɔ agua bɛ ma mɔɔ bɛlua la azo na bɛ bɛyɔba azo dɔɔnwo. Mekɛ ne anu bɛ nlankɛ bahɔ adidileka mɔɔ le mgbole la anu ahɔdidi.”—Aye. 30:23.\n18, 19. (a) Duzu a ngapezo mɔɔ wɔ Ayezaya 65:20-22 la kile maa wɔ a? (b) Adenle boni azo a yɛbahyɛ kɛ “baka” a?\n18 Ɛnɛ, menli dɔɔnwo ɛndwenle kɛ bɛbahola bɛanyia awuke mɔɔ anwodɔlɛ wɔ nu anzɛɛ gyima mɔɔ ahunlundwolɛ nee ahatualɛ kpalɛ wɔ nu la. Wɔ ngyehyɛleɛ ɛtane ɛhye anu, menli dɔɔnwo te nganeɛ kɛ bɛfa mekɛ dɔɔnwo bɛyɛ gyima ɛsesebɛ noko bɛnnyia mɔɔ sa bɛ nee bɛ abusua ne a, noko azukoavolɛ nee anyeboloma ɛnyia bɛ nwo. Nea kɛzi ewiade amuala bayɛ wɔ mekɛ mɔɔ ngapezo ɛhye bara nu la: “Bɛnrɛsisi azua na awie mɔ gyɛne adɛnlɛdɛnla nu; bɛnrɛlua na awie mɔ gyɛne ali. Kɛ baka si kyɛ na yeawu la, zɔhane ala yɛɛ me menli ne bahyɛ a, na me menli ne mɔɔ mekpa nu meye bɛ la badidi bɛ sa anloa gyima nwo bɛ nye alie ahyɛ.”—Aye. 65:20-22.\n19 Yɛ mekɛ mɔɔ ‘ɔbahyɛ kɛ baka’ la kile duzu? Saa ɛgyinla baka kpole bie abo a, asoo ɔnyɛ wɔ azibɛnwo wɔ mekɛ mɔɔ ɛlɛdwenle ɛvolɛ dodo mɔɔ baka ne ɛli anwo la ɔ? Bie a ɛnee ɔgyi ɛkɛ na bɛawo wɔ nenya nenya bɔbɔ. Bie a wɔ adwenle bayɛ wɔ kɛ saa ɛkɔ zo ɛtɛnla wɔ sinlidɔlɛ ne anu a, ɛbawu wɔagyakyi baka ne noko baka ne bahɔ zo anyi. Nea kɛzi Gyihova ɛla atiakunlukɛnlɛma ali yemaa yɛnyia anwodozo kɛ yɛbahyɛ na yɛadɛnla anzondwolɛ nu wɔ Paladaese a! (Edw. 37:11, 29) Mekɛ ne bara mɔɔ mbaka mɔɔ bɛhyɛ kpalɛ bɔbɔ la bayɛ yɛ nye zo kɛ ndile, bɛba bɛkɔ noko yɛmɛ yɛbadɛnla aze dahuu!\n20. Kɛzi Belemgbunlililɛ maanlema mɔɔ bɛdi nɔhalɛ la banyia kpɔkɛdelɛ mɔɔ di munli la ɛ?\n20 Kpɔkɛdelɛ kpalɛ. Ɛnɛ, anwodolɛ nee ewule ka awie biala. Wɔ adenle bie azo, yɛ kɔsɔɔti yɛnde kpɔkɛ—ɛtane, anwodolɛ mɔɔ ɔnlɛ ye ayile la ɛhane yɛ. Nwolɛ ayile kokye ne ala a le Kelaese ɛkpɔnelɛ afɔle ne. (Wulo. 3:23; 6:23) Wɔ Ɛvolɛ Apenle Tumililɛ ne anu, Gyisɛse nee ye bokavolɛma baboa menli bɛamaa bɛanyia zolɛ nvasoɛ bɔkɔɔ na bɛaye ɛtane bɛavi alesama nɔhavoma anu ngyikyi ngyikyi. Ayezaya ngapezo ne bara nu bɔkɔɔ: “Na awie biala mɔɔ wɔ sua ne azo la ɛnrɛha kɛ, ‘Me nwo ɛdo me.’ Bɛbava awie biala mɔɔ wɔ sua ne azo la ɛtane bɛahyɛ ye.” (Aye. 33:24) Pɛ mekɛ mɔɔ awie biala anye ɛnrɛzi, anzo ɛnrɛdi anzɛɛ ɔnrɛyɛ abubura la anwo nvoninli nea. (Bɛgenga Ayezaya 35:5, 6.) Anwodolɛ biala ɛnrɛbo Gyisɛse anwo zo—kɛ ɔle nwonane nu, adwenle nu anzɛɛ nganeɛdelɛ nu. Belemgbunlililɛ maanlema mɔɔ bɛdi nɔhalɛ la banyia kpɔkɛdelɛ kpalɛ!\n21. Kɛzi bɛbayɛ ewule ɛ, na duzu ati a zɔhane ɛwɔkɛ ne kyekye ɛ rɛle ɛ?\n21 Na ewule mɔɔ ɛtane ɛva ɛra la noko ɛ? Yemɔ a le yɛ “kpɔvolɛ mɔɔ li amozi” a, kpɔvolɛ ko mɔɔ ye tumi bo sonla ɛdeɛ zo la ɛne. (1 Kɔl. 15:26) Noko asoo ewule anwo yɛ se mɔɔ Gyihova ɛnrɛhola ye ɔ? Yɛ mɔɔ Ayezaya hanle la nzonlɛ: “Ɔbame ewule bɔkɔɔ, na Awulae Nyamenle ne bakyikyi awie biala anye anwo monle.” (Aye. 25:8) Ɛbahola wɔapɛ zɔhane mekɛ ne anwo nvoninli ɔ? Bɛnrɛyɛ ɛzɛne bieko, azie ɛnle ɛkɛ, bɛnrɛli alɔbɔlɛ bieko na bɛazu! Mɔɔ ɔbayɛ ngakyile kolaa la a le kɛ menli ɛzunlɛ bayɛ anyelielɛ wɔ mekɛ mɔɔ Gyihova ɛlɛdi ye ɛwɔkɛ mɔɔ se ɔbamaa mɔwuamra azia ara ngoane nu azo la! (Bɛgenga Ayezaya 26:19.) Awieleɛ bɔkɔɔ ne, bɛbaye nyane biala mɔɔ ewule ɛva ɛra la bɛavi ɛkɛ.\n22. Saa Mɛzaya Belemgbunlililɛ ne yɛ Nyamenle ɛhulolɛdeɛ wɔ azɛlɛ ye azo wie a, duzu a bazi a?\n22 Ɛvolɛ Apenle Tumililɛ ne kahɔ ye awieleɛ la, ɛnee Belemgbunlililɛ ne ɛyɛ Nyamenle ɛhulolɛdeɛ bɔkɔɔ wɔ azɛlɛ ye azo, na Kelaese bava tumililɛ ne amaa ɔ Ze. (1 Kɔl. 15:25-28) Awieleɛ bɔkɔɔ ne mɔɔ alesama bali munli la, saa bɛye Seetan bɛfi kuma ne anu a, bɛbayia ɛkpɔlɛ mɔɔ li awieleɛ la. Yemɔ anzi, akee Kelaese bazɛkye ɛwɔlɛ ne nee menli mɔɔ bɛgyi ɔ nzi la. (Mɔl. 3:15; Yek. 20:3, 7-10) Noko menli mɔɔ kulo Gyihova nɔhalɛ nu la banyia anyelazo kpalɛ. Bie a edwɛkɛ agbɔkɛ biala ɛnle ɛkɛ mɔɔ bamaa yɛade ɔ bo kpalɛ yɛadɛla ɛdendɛfoa bie mɔɔ wɔ Baebolo ne anu la. Yɛmɔ a le ɛwɔkɛ mɔɔ se nɔhavoma banyia “anyunlunyia fanwodi ne mɔɔ Nyamenle amra lɛ ye la.”—Wulo. 8:21.\nBelemgbunlililɛ ne bamaa Nyamenle ɛwɔkɛ mɔɔ fane alesama nee azɛlɛ ne anwo la amuala ara nu\n23, 24. (a) Duzu ati a yɛdie yɛdi bɔkɔɔ kɛ Nyamenle ɛwɔkɛ ne mɔ bara nu ɛ? (b) Duzu a wɔsika ɛ bo kɛ ɛbayɛ a?\n23 Ɛwɔkɛ ɛhye mɔ ɛnle anyelazo mgbane bie ala. Ye biala anu, Gyihova ɛwɔkɛ ne bara nu! Duzu ati ɔ? Kakye Gyisɛse edwɛkɛ ne mɔɔ yɛzuzu nwo wɔ buluku ɛhye tile mɔɔ lumua anu la. Ɔhilehilele ye ɛdoavolɛma ne kɛ bɛzɛlɛ Gyihova kɛ: “Wɔ belemgbunlililɛ ɛrɛla; Bɛyɛ Wɔ ɛhulolɛdeɛ wɔ azɛlɛ ye azo, Kɛmɔ bɛyɛ ye wɔ anwuma lɔ la.” (Mat. 6:9, 10) Nyamenle Belemgbunlililɛ ne ɛnle awie adwenle nzuzulɛ. Ɔwɔ ɛkɛ ne amgba! Ɔlɛdi tumi wɔ anwuma kɛkala. Ye ɛvolɛ ɛya ɛne, yemaa Gyihova ɛwɔkɛ ne mɔ ɛra nu wɔ adenle mɔɔ yɛkola yɛnwu ye wienyi wɔ Keleseɛne asafo ne anu la azo. Yɛbahola yɛalie yɛali kɛ Gyihova ɛwɔkɛ ne mɔ muala bara nu wɔ mekɛ mɔɔ Nyamenle Belemgbunlililɛ ne barali tumi bɔkɔɔ wɔ azɛlɛ ye azo la!\n24 Yɛze kɛ Nyamenle Belemgbunlililɛ ne bara. Yɛze kɛ Gyihova ɛwɔkɛ biala bara nu. Duzu ati ɔ? Ɔluakɛ NYAMENLE BELEMGBUNLILILƐ DI TUMI! Kpuyia mɔɔ ɔwɔ kɛ awie biala biza ɔ nwo la a le kɛ, ‘Asoo Belemgbunlililɛ ne di me nwo zo tumi?’ Bɛmaa yɛ muala yɛyɛ mɔɔ yɛbahola biala la kɛkala kɛ yɛbayɛ Belemgbunlililɛ zɔhane maanlema mɔɔ di nɔhalɛ, amaa yɛanyia ye tenlene tumililɛ ne mɔɔ di munli la azo nvasoɛ dahuu!\nKɛzi ɛwɔkɛ mɔɔ Gyihova bɔle Dwuuma mɔɔ bɛlɛfi nlɔnu la rale nu ɛ?\nKɛzi Gyihova maa yɛnyia sunsum nu paladaese ɛnɛ ɛ?\nPaladaese asetɛnla boni a ɛ nye die nwo a?\nDuzu a maa ɛdie ɛdi kɛ Nyamenle Belemgbunlililɛ ne wɔ ɛkɛ na ɔlɛdi tumi kɛkala a?\nFa nwa awie Fa nwa awie Belemgbunlililɛ Ne Yɛ Nyamenle Ɛhulolɛdeɛ Wɔ Azɛlɛ Ye Azo


Ɔboa Ɔmaa Yɛgyinla Ngyegyelɛ Nloa—Alɔbɔlɛlilɛ Nee Ewule Mɔɔ Ɛnlɛ Ye Ayile\nKENGA YE WƆ Acholi Afrikaans Albanian America Mumule Aneɛ Amharic Arabic Argentina Mumule Aneɛ Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Biak Bicol Bislama Boulou Brazil Mumule Aneɛ Bulgarian Cambodian Catalan Cebuano Chichewa Chile Mumule Aneɛ Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Cinyanja Colombia Mumule Aneɛ Croatian Czech Dangme Danish Digor Drehu Dutch Efik English Estonian Ewe Fijian Finnish Finnish Mumule Aneɛ Fon French Ga Garifuna Georgian German German Mumule Aneɛ Giliki Greenlandic Guarani Gun Haitian Creole Hausa Herero Hibulu Hiligaynon Hindi Hiri Motu Hmong (White) Hungarian Hungary Mumule Aneɛ Iban Ibanag Icelandic Igbo Iloko Indonesian Isoko Italian Italy Mumule Aneɛ Japan Mumule Aneɛ Japanese Javanese Kabiye Kamba Kannada Karen (S'gaw) Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Mumule Aneɛ Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marshallese Mauritian Creole Maya Mazatec (Huautla) Mbunda Mexico Mumule Aneɛ Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Polish Mumule Aneɛ Ponapean Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spain Mumule Aneɛ Spanish Sranantongo Swahili Swahili (Congo) Swati Swedish Tagalog Tahitian Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Uzbek Venda Venezuela Mumule Aneɛ Vietnamese Wallisian Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nƐnɛ, ngyegyelɛ bie mɔ wɔ ɛkɛ mɔɔ yɛnrɛhola yɛnrɛhoati anzɛɛ yɛnrɛye bɛ yɛnrɛvi ɛkɛ a. Kɛ neazo la, saa yɛ kulovolɛ bie wu anzɛɛ ewule bie mɔɔ ɔnlɛ ye ayile la ka yɛ a, mɔɔ yɛbahola yɛayɛ la a le kɛ yɛbakpondɛ ndenle yɛalua zo yɛagyinla nyanelilɛ ne anloa. Asoo Baebolo ne bahola aboa yɛ wɔ mekɛ ɛsesebɛ ɛhye anu ɔ?\nEWULE MƆƆ ƐNLƐ YE AYILE\nRose ka kɛ: “Bɛvale ewule bie mɔɔ maa mete nyane dahuu la bɛwole me. Me ɛbɛlabɔlɛ ne yɛle sesakaa.” Ninyɛne mɔɔ gyegye ye la anu ko a le kɛ ɔdwu mekɛ ne bie a, ɔngola ɔnva ye adwenle ɔnzie Baebolo ne nee sunsum nu ninyɛne mɔɔ ɔlɛsukoa la azo. Noko Gyisɛse edwɛkɛ mɔɔ wɔ Mateyu 19:26 mɔɔ se: “Nyamenle ɛdeɛ debie biala ɛnyɛ se ɛmmaa ye” la boale ye kpole. Rose nwunle kɛ ɔbahola yealua ndenle ngakyile zo yeazukoa debie. Kɛmɔ ye anwofofolɛ ne ɛmmaa ɔngola debie kenga la ati ɔbɔle ɔ bo ɔdiele Baebolo ne nee Baebolo nwo mbuluku mɔɔ le ɔdio la. * Ɔka kɛ: “Saa ɛhye mɔ ɛnle nu a, anrɛɛ menrɛnwu kɛzi me sunsum nu gyinlabelɛ ne bayɛ a.”\nSaa Rose ɛlɛdi nyane wɔ mɔɔ ɛnee ɔkola ye yɛ la anwo a, ɔnyia arɛlekyekyelɛ ɔfi 2 Kɔlentema 8:12: “Saa ɛhulolɛ ne wɔ ɛkɛ a, mɔɔ awie lɛ la a sɔ ɛnyelɛ a, na tɛ mɔɔ ɔnlɛ la ɔ.” Edwɛkɛ zɔhane hakyele Rose kɛ Nyamenle anye sɔ mɔɔ ɔyɛ la ɔluakɛ mɔɔ ɔbahola ye yɛ la amuala a ɔlɛyɛ la.\nDelphine mɔɔ yɛlimoa yɛha ɔ nwo edwɛkɛ la hanle kɛ: “Mɔɔ me ra raalɛ ne mɔɔ ɛnyia ɛvolɛ 18 la wule la me nyanelilɛ ne yɛle kpole somaa mɔɔ menzuzule kɛ menrɛhola aze tɛnla a. Debie biala ɛnrɛyɛ boɛ bieko.” Ɔnyianle arɛlekyekyelɛ wɔ edwɛkɛ mɔɔ wɔ Edwɛndolɛ 94:19 la anu. Edwɛndolɛnli ne hanle hilele Nyamenle kɛ: “Saa adwenleadwenle bo me nwo zo a, ɛkyekye me rɛle ɛmaa medi fɛlɛko.” Ɔka kɛ, “Menzɛlɛle Gyihova kɛ ɔboa me ɔmaa menyia debie mɔɔ mebayɛ amaa meande nyane ne la.”\nƆvale ɔ nwo ɔwulale tunwomaa gyima bie anu. Nzinlii, ɔvale ɔ nwo ɔtotole ngakula crayon nwo—mɔɔ ɛbubu bɔbɔ la ɛfa ɛpenti debie a, ɔyɛ boɛ. Zɔhane ala a ɔdele nganeɛ kɛ yebubu bɔkɔɔ ɛdeɛ, noko ɔbahola yeaboa awie mɔ a. Ɔka kɛ: “Menwunle kɛ saa mefa Baebolo nu ngyinlazo nee Ngɛlɛlera ne mekyekye me sukoavoma arɛle a, ɔle adenle mɔɔ Gyihova noko ɛlɛdua zo akyekye me rɛle yeamaa meali fɛlɛko a.” Ɔhɛlɛle Baebolo nu menli mɔɔ lile alɔbɔlɛ kpole la aluma ɔdole ɛkɛ. Ɔka kɛ: “Ɛnee bɛ muala bɛyɛ asɔne. Saa ɛto wɔ Baebolo ne anu a, ɛnrɛnyia moalɛ biala.”\nBaebolo ne ɛzukoalɛ ɛhile Delphine debie fofolɛ—kɛ ɔva ye adwenle ɔzie kenle bie azo na tɛ mɔɔ ɛze ɛhɔ la. Anyelazo mɔɔ wɔ Gyima ne 24:15 la kyekye ɔ rɛle: “Bɛbadwazo tenlenema nee bɛdabɛ mɔɔ bɛnle tenlenema la bɛavi ewule nu.” Kɛzi ɔkola ɔnwu kɛ amgba Gyihova badwazo ɔ ra raalɛ ne ɛ? Bɛmaa Delphine mumua ne ɛye ɔ nloa: “Menwu me ra ne wɔ kenle bie. Ɔle kɛ asɛɛ me nee me ra ne ɛyɛ ngyehyɛleɛ mɔɔ yɛbava yɛavinde bieko la wɔ kalenda zo. Le kɛ mɔɔ menwole ye na ɛnee mekulo ye la, menwu kɛ me nee ye gyi yɛ tola ne anu.”\n^ ɛden. 4 Ɔdio ɛhye mɔ dɔɔnwo wɔ jw.org. wɛbsaete ne azo.\nBaebolo ne bahola aboa wɔ wɔ mekɛ mɔɔ anu yɛ se bɔbɔ la anu\nKƐZI NYAMENLE BAHOLA ABOA YƐ Ɛ?\nBaebolo ne bua kɛ: ‘Gyihova bikye bɛdabɛ mɔɔ bɛfɛlɛ ye la amuala, ɔbikye bɛdabɛ mɔɔ bɛfɛlɛ ye nɔhalɛ nu la. Ɔmaa bɛdabɛ mɔɔ bɛsulo ye la nyia mɔɔ bɛkpondɛ la, eza ɔte bɛ ɛzunlɛ na ɔdie bɛ.’ (Edwɛndolɛ 145:18, 19) Asoo ɔnga ahonle? Kɛzi Nyamenle babua menli mɔɔ fi ahonle nu tie ye adehilelɛ la asɔneyɛlɛ ɛ?\nƆMAA YƐ ANWOSESEBƐ:\nNgyegyelɛ bahola amaa yɛ sa nu ado bɔkɔɔ wɔ nwonane nu, nganeɛdelɛ nu yɛɛ sunsum nu. (Mrɛlɛbulɛ 24:10) Noko Gyihova maa “mɔɔ anye zo ɛbulu la anwo gyinla ye, ɔmaa mɔɔ ɛnlɛ anwosesebɛ la anwosesebɛ.” (Ayezaya 40:29) Ɛzoanvolɛ Pɔɔlo mɔɔ gyinlanle sɔnea ngakyile nloa la hanle kɛ, “Melɛ anwosesebɛ wɔ debie biala anu ɔlua ahenle mɔɔ maa me tumi la ati.” (Felepaema 4:13) Nyamenle sunsum nwuanzanwuanza ne a boale Pɔɔlo a. Ɛdawɔ noko ɛbahola wɔazɛlɛ Nyamenle kɛ ɔmaa wɔ sunsum nwuanzanwuanza.—Luku 11:13.\nƆMAA YƐ NRƐLƐBƐ:\nNa saa ɛhyia moalɛ amaa wɔade Baebolo folɛdulɛ bie abo na wɔava wɔali gyima ɛ? Ɛdoavolɛ Gyemise hɛlɛle kɛ: “Saa bɛ nuhua bie hyia nrɛlɛbɛ a, bɛmaa ɔhɔ zo ɔbiza Nyamenle, ɔluakɛ ɔfi atiakunlukɛnlɛma nu ɔmaa menli kɔsɔɔti debie mɔɔ ɔnva nwolɛ ɛya, na ɔbava yeamaa ye.” (Gyemise 1:5) Yɛ ninyɛne maa ɔ nee wɔ asɔneyɛlɛ ɛyia ɔlua Baebolo ne mɔɔ ɛbagenga na wɔava wɔabɔ wɔ ɛbɛla la azo. (Gyemise 1:23-25) Saa ɛyɛ ye zɔ a, ɛbanwu kɛ nrɛlɛbɛ wɔ ye folɛdulɛ nu.\nƆMAA YƐ ANZODWOLƐ:\nSaa adwenleadwenle tɔ ɛ nwo a, Gyihova bahola aboa amaa ninyɛne ayɛ bɛtɛɛ amaa wɔ. Ye Edwɛkɛ ne ka kɛ: “Bɛmmadwenle debie biala anwo, emomu wɔ debie biala anu bɛlua asɔneyɛlɛ nee modolɛ nee moyɛlɛ zo bɛva bɛ nzɛlɛlɛ bɛdo Nyamenle anyunlu; na Nyamenle anzodwolɛ ne mɔɔ bo ndelebɛbo muala azo la balua Kelaese Gyisɛse anwo zo abɔ bɛ ahonle nee bɛ adwenle nzuzulɛ nwo bane.” (Felepaema 4:6, 7) Duzu ati a ɛnga ɛngile Gyihova na ɔmmaa wɔ anzodwolɛ a?\nNa saa wɔ ngyegyelɛ ne angɔ ɛkɛ ne ala ɛ? Mmaka kɛ Nyamenle ɛkpo wɔ. Ɔbamaa wɔ akɛnrasesebɛ nee anwosesebɛ yeamaa wɔagyinla ɔ nloa. (1 Kɔlentema 10:13) Baebolo ne bɔ ɛwɔkɛ kɛ kenle bie bɛbali yɛ ngyegyelɛ nwo gyima bamaa yɛ bɔkɔɔ!\nSaa awie mɔ te nganeɛ kɛ wɔ nyanelilɛ ne ɛbo zo noko ɛ?\nFa nwa awie Fa nwa awie 3 Ɔboa Ɔmaa Yɛgyinla Ngyegyelɛ Nloa\nƆboa Ɔmaa Yɛgyinla Ngyegyelɛ Nloa


Zɛkalaya 11 | Yintanɛte Zo Baebolo | Ewiade Fofolɛ Ngilebɛbo\nMɔɔ fi Nyamenle nɔhalɛ mboaneneavolɛ mɔɔ bɛkɛkpo ye anu ba la (1-17)\n“Bɛnlea mboane mɔɔ bɛkahu bɛ la azo” (4)\nKpɔma nwiɔ: Ɛlolɛ nee Koyɛlɛ (7)\nMboaneneavolɛ ahatualɛ: Dwɛtɛ fufule 30 (12)\nEzukoa mɔɔ bɛvuandi bɛgua gya ne anu la (13)\n11 “O Lɛbanɔn, buke wɔ nlenkɛ ne mɔ,Amaa senle ayela wɔ sida mbaka ne mɔ. 2 Bɛmɛ dwunipa mbaka, bɛzu alɔbɔlɛ ɛzunlɛ ɔluakɛ sida mbaka ɛgua aze;Bɛzɛkye mbaka mgbole ne mɔ! Bɛmɛ Beehyan oku mbaka, bɛzu alɔbɔlɛ ɛzunlɛ,Ɔluakɛ kpɔkɛmile ne ɛzɛkye! 3 Bɛdie! Mboaneneavolɛma ɛlɛsu alɔbɔlɛ ɛzunlɛ,Ɔluakɛ bɛ anyunlunyia ne ɛhɔ. Bɛdie! Awenade ngyikyi ne mɔ* ɛlɛkpo,Ɔluakɛ kpɔkɛmile mɔɔ wɔ Dwɔdan ne anloa la ɛzɛkye. 4 “Mɔɔ Gyihova me Nyamenle ne se la ɛne, ‘Bɛnlea mboane mɔɔ bɛkahu bɛ la azo,+ 5 bɛdabɛ mɔɔ bɛtɔ bɛ la ku bɛ+ noko bɛnli nwolɛ fɔlɛ. Yɛɛ bɛdabɛ mɔɔ bɛtɔne bɛ la+ ka kɛ, “Ayɛlɛyelɛ ɛha Gyihova ɔluakɛ mebayɛ sukoavolɛ.” Na bɛ mboaneneavolɛma ne akunlu ɛnyelɛyela bɛ ɛmmaa bɛ fee.’+ 6 Kɛ Gyihova se la ɛne, “‘Me kunlu ɛnrɛyelɛyela me ɛnrɛmaa menli mɔɔ de azɛlɛ ne azo la bieko. Ɔti mebava awie ko biala meawula ɔ gɔnwo nee ye belemgbunli ne asa anu; na bɛbazɛkye azɛlɛ ne, na menrɛlie bɛ menrɛvi bɛ sa nu.’” 7 Na bɛmɛ bɛ ti membɔle ɔ bo kɛ menea mboane mɔɔ bɛkahu bɛ la anwo zo,+ O mboane mɔɔ ɛlɛnwu amaneɛ. Ɔti menvale kpɔma nwiɔ, na menvɛlɛle ko Ɛlolɛ, yɛɛ menvɛlɛle ko ne noko Koyɛlɛ,+ na membɔle ɔ bo meneanle mboane ne mɔ anwo zo. 8 Na menyele mboaneneavolɛma nsa ali wɔ siane ko anu, ɔluakɛ meannyia* bɛ nwo abotane bieko na bɛdabɛ noko bɛhyile me.* 9 Na menganle kɛ: “Menrɛnlea bɛ nwo zo bieko. Bɛmaa mɔɔ ɛlɛwu la ɛwu, na bɛmaa mɔɔ ɛlɛminli la ɛminli. Na bɛdabɛ mɔɔ bɛha la, bɛmaa bɛli bɛ gɔnwo mɔ nwonane.” 10 Ɔti menvale me kpɔma ne mɔɔ bɛfɛlɛ ye Ɛlolɛ+ la mempepɛle nu, na menzɛkyele ngyekyeleɛ ne mɔɔ me nee maanle maanle ne mɔ amuala yɛle la. 11 Ɔti kenle zɔhane, ɔzɛkyele, na ɛnee mboane ne mɔ mɔɔ ɛlɛnwu amaneɛ la bie mɔ mɔɔ ɛlɛnea me la ze kɛ ɔle Gyihova edwɛkɛ. 12 Akee menzele bɛ kɛ: “Saa ɔle kpalɛ ɔmaa bɛ a, bɛva me ahatualɛ ne bɛmaa me; saa tɛ ye zɔ a, ɛnee bɛmaa ɔwɔ ɛkɛ.” Na bɛvale dwɛtɛ fufule 30 bɛduale me kakɛ.+ 13 Akee Gyihova zele me kɛ: “Fuandi gua gya ne anu—anyunlunyia bolɛ ne mɔɔ bɛpɛle bɛmaanle me la.+ Ɔti menvale dwɛtɛ fufule 30 ne na menvuandinle menguale gya ne mɔɔ wɔ Gyihova sua nu ɛkɛ ne la anu.+ 14 Akee mempepɛle me kpɔma ne mɔɔ tɔ zo nwiɔ mɔɔ bɛfɛlɛ ye Koyɛlɛ+ la anu, na menzɛkyele mediemayɛlɛ mɔɔ wɔ Dwuda nee Yizilayɛ avinli la.+ 15 Na Gyihova zele me kɛ: “Akee fa mboaneneavolɛ ne mɔɔ anwo ɛnlɛ nvasoɛ la ninyɛne ne.+ 16 Ɔluakɛ mebamaa mboaneneavolɛ bie ara azɛlɛ ne azo. Ɔnrɛnlea mboane ne mɔ mɔɔ ɛlɛminli la;+ ɔnrɛkpondɛ mboane ngyikyi ne mɔ anzɛɛ ɔnrɛyɛ mɔɔ ɛboda la+ ayile anzɛɛ ɔnrɛmaa mɔɔ te kpɔkɛ la aleɛ. Emomu, ɔbali mboane mɔɔ ɛlɔ la nwonane+ na yeakpakyekpakye bɛ ndwɛlɛ ne mɔ anu.+ 17 Me mboaneneavolɛ mgbane ne, mɔɔ yekpo me mboane ne mɔ la, ye gyakɔ!+ Konle dadeɛ bapɛ ɔ sa na yeadu ɔ nye fema ne. Ɔ sa badwe bɔkɔɔ,Yɛɛ ɔ nye fema ne bazi* bɔkɔɔ.\n^ Anzɛɛ “me ɛkɛla annyia.”\n^ Anzɛɛ “bɛ ɛkɛla hyile me.”\n^ Hibulu aneɛ nu, bayɛ “monzomonzo.”


Swaziland Belemgbunli Ne Anye Liele Nwo! | Yɛ Tetedwɛkɛ\nKENGA YE WƆ Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bicol Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luo Macedonian Malagasy Malay Maltese Maya Myanmar Ndebele Ndonga Nepali Ngabere Norwegian Nzema Oromo Ossetian Pangasinan Papiamento (Curaçao) Polish Portuguese (Brazil) Punjabi Quechua (Ayacucho) Quechua (Bolivia) Rarotongan Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Tetun Dili Thai Tigrinya Tiv Tsonga Turkish Twi Ukrainian Umbundu Urdu Uzbek Venda Vietnamese Waray-Waray Wolaita Xhosa Yoruba Zulu\nBelemgbunli Ne Anye Liele Nwo!\nEDWƐKƐ ne zile Swaziland Belemgbunli bie Suakunlu ɛkɛ wɔ August 1936. Robert nee George Nisbet ɛlua kale mɔɔ maekolofun gyi zo la azo ɛbɔ edwɛne nee adiema J. F. Rutherford ɛdendɛlɛ mɔɔ bɛhye bɛgua apawa zo la ɛwie. Belemgbunli Sobhuza II anye ɛlie nwo. George hanle kɛ, “Yɛ ti zile aze wɔ mekɛ mɔɔ ɔhanle kɛ ɔkulo kɛ ɔtɔ edwɛne ne nee ɛdendɛlɛ ne mɔɔ bɛhye, nee milahyinli ne mɔ la, ɔluakɛ ɛnee yɛnzuzu kɛ ɔbadie yɛ!”\nRobert zele ye kɛ yɛndɔne ninyɛne ɛhye mɔ ɔluakɛ ɔnle yɛ ɛdeɛ. Belemgbunli ne bizale ahenle mɔɔ ninyɛne ne le ye ɛdeɛ la.\nRobert buale kɛ, “Belemgbunli fofolɛ bie ɛdeɛ ɔ.” Sobhuza bizale ye Belemgbunli holɛ ko. Robert buale kɛ, “Yemɔ a le Gyisɛse Kelaese, mɔɔ le Nyamenle Belemgbunlililɛ ne azo Belemgbunli la.”\nSobhuza vile ebulɛ nu hanle kɛ, “Oo, ɔle Belemgbunli kpole, menrɛhulo kɛ mebava debie biala mɔɔ ɔle ye ɛdeɛ la.”\nRobert hɛlɛle kɛ: ‘Belemgbunli Sobhuza mɔɔ ɔle Amahyenle la subane kɛnlɛma ne hanle me ahonle kpalɛ. Nrelenza mɔɔ ɔka la anu la ɛkɛ, ɔnle anwomemaazo, ɔka nɔhalɛ yɛɛ bɛkola bɛbikye ye. Me nee ye lile adwelie wɔ ye ɔfese ɛkɛ mitini 45, wɔ mekɛ mɔɔ ɛnee George ɛlɛbɔ edwɛne ahile menli wɔ alie ne anwo la.’\nRobert toa zo kɛ, ‘Nzinlii yɛnyianle anwubielɛ mɔɔ ɔyɛ anyelielɛ wɔ mekɛ mɔɔ yɛhɔle Swazi Maanle Sukulu ɛkɛ ne la. Yɛlile sukulu kpanyinli ne daselɛ na ɔdiele yɛ kpalɛ. Mɔɔ yɛzele ye kɛ yɛkulo kɛ sukuluma ne amuala tie edwɛne nee ɛdendɛlɛ ne mɔɔ bɛhye la, ɔvale anyelielɛ ɔboɔboale sukuluma kɛyɛ ɛya ko anloa ɔmanle bɛdɛnlanle ndile ne azo bɛdiele. Bɛhanle bɛhilele yɛ kɛ sukulu ne kile ngakula mrenya ne mɔ ɛyazonlɛ, kapenta, suazilɛ, Nrelenza, nee mgbondabulɛ; yɛɛ bɛkile ngakula mraalɛ ne mɔ noko ayileyɛlɛ, sua nu gyima nee bɛ sa anloa gyima ngakyile. Yɛdele ye nzinlii kɛ Amahyenle ne ɔ nla a dele sukulu ne a.’ *\nSwaziland ndoazo sukuluma mɔɔ radiele bagua nu ɛdendɛlɛ wɔ 1936\nWɔ 1933 ne anu, yɛɛ Belemgbunli Sobhuza bɔle ɔ bo kɛ ɔfa anyelielɛ yeadie adekpakyelɛma mɔɔ ɛnee ba ye Belemgbunli Suakunlu ɛkɛ la a. Mekɛ bie, ɔboɔboale ye sogyama 100 mɔɔ bɛbɔ ɔ nwo bane la anloa ɔmanle bɛdiele Baebolo nwo edwɛkɛ mɔɔ bɛhye la. Ɛnee ɔdie yɛ magazine ne bie dahuu. Yemɔti yeangyɛ fee yɛɛ Belemgbunli ne nyianle yɛ Baebolo nwo mbuluku dɔɔnwo a! Yeanga ye zɔ, mekɛ mɔɔ Britian arane vale ɔ sa dole yɛ gyima ne azo wɔ ewiade konle mɔɔ tɔ zo nwiɔ anu la, ɔvale yɛ mbuluku mɔɔ ɔlɛ la ɔziele kpalɛ.\nBelemgbunli Sobhuza II doale zo liele Alasevolɛ ne mɔ kɛnlɛma wɔ ye Suakunlu ɛkɛ wɔ Lobamba, bɔbɔ ɔdwu mekɛ ne bie a ɔfɛlɛ ɛsɔfoma kɛ bɛradie Baebolo nwo ɛdendɛlɛ ne bie. Mekɛ bie mɔɔ ɛnee adiema Helvie Mashazi ɛlɛkilehile Mateyu tile 23 ne anu la, ɛsɔfoma ekpunli bie vale ɛya na bɛbɔle mɔdenle kɛ bɛmaa yeagyakyi yeadɛnla aze. Noko Belemgbunli ne vale ɔ nwo liele nu, na ɔzele Adiema Mashazi kɛ ɔdoa ye ngilehilelɛ ne azo. Belemgbunli ne eza manle tievolɛma ne hɛlɛle Baebolo tɛkese mɔɔ bɛhanle nwolɛ edwɛkɛ wɔ ɛdendɛlɛ ne anu la!\nMekɛ fofolɛ mɔɔ adekpakyelɛnli bie manle ɛdendɛlɛ la, ɛsɔfoma nna mɔɔ diele ye la yele bɛ tɛladeɛ mɔɔ kile kɛ bɛle ɛsɔfoma la guale na bɛzele kɛ: “Kɛkala yɛnle ɛsɔfoma bieko, emomu yɛle Gyihova Alasevolɛ.” Akee bɛbizale adekpakyelɛnli ne saa ɔlɛ yɛ mbuluku ne mɔɔ Belemgbunli ne lɛ bie la bie a.\nƆbɔ ye ɛvolɛ 1930 kɔdwu 1982 mɔɔ Belemgbunli ne ati bɔle aze la, ɔhilele ebulɛ kpole ɔmanle Gyihova Alasevolɛ ne mɔ na yeammaa awie biala angyegye bɛ ɔluakɛ bɛanva bɛ nwo bɛanwula Swazi awozonle nyɛleɛ nu. Ɛhye ati, Alasevolɛ ne mɔ hilele mɔɔ ɔyɛle la anwo anyezɔlɛ, na bɛzunle ye wɔ mekɛ mɔɔ ɔwule la.\nWɔ 2013 mɔlebɛbo, ɛnee nolobɔlɛma mɔɔ bo 3,000 la a wɔ Swaziland a. Menli kɛyɛ mgbe ko a wɔ maanle ne anu a, yemɔti nolobɔlɛnli ko biala ɔwɔ kɛ di menli 384 daselɛ. Bɛlɛ adekpakyelɛma 260 mɔɔ bɔ mɔdenle kpalɛ la wɔ asafo 90 anu, yɛɛ menli mɔɔ rale Ngakyelɛlilɛ ne abo wɔ 2012 la le 7,496. Ɔda ali wienyi kɛ bɛbahola bɛayɛ dɔɔnwo wɔ daselɛlilɛ gyima ne anu. Bɛdole nɔhalɛ ne anwo adiabo kpalɛ wɔ 1930 ne mɔɔ bɛlile daselɛ wɔ Swaziland la.—Yɛ tetedwɛkɛ mɔɔ wɔ South Africa la.\n^ ɛden. 8 The Golden Age, June 30, 1937, mukelɛ 629.\nFa nwa awie Fa nwa awie Belemgbunli Ne Anye Liele Nwo!


Abɔdeɛ Nwo Nrɛlɛbɛ Nee Yɛ Ɛbɛlabɔlɛ\nƐzinzalɛ Arane | June 2015\nKENGA YE WƆ Acholi Afrikaans Albanian Amharic Arabic Armenian Aymara Batak (Toba) Bulgarian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chiyao Chokwe Cibemba Croatian Czech Danish Dutch Efik English Estonian Ewe Finnish French Ga Garifuna Georgian German Giliki Greenlandic Guarani Haitian Creole Hibulu Hiligaynon Hmong (White) Hungarian Iban Icelandic Igbo Iloko Indonesian Italian Japanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Lhukonzo Lingala Lithuanian Luganda Luo Luvale Macedonian Malagasy Mam Mambwe-Lungu Maya Mazatec (Huautla) Mizo Mongolian Moore Myanmar Nahuatl (Central) Nahuatl (Huasteca) Ndebele (Zimbabwe) Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese (Brazil) Quechua (Bolivia) Quichua (Imbabura) Romanian Runyankore Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tlapanec Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Wayuunaiki Xhosa Yoruba Zande Zapotec (Isthmus) Zulu\nEDWƐKƐ TITILI | BƐVA ABƆDEƐ NWO NRƐLƐBƐ BƐZIE BAEBOLO NE AGYAKƐ ANU Ɔ?\nKɛzi Abɔdeɛ Nwo Nrɛlɛbɛ Boa Wɔ La\nEdwɛbohilelɛ buluku bie kile abɔdeɛ nwo nrɛlɛbɛ abo kɛ, yemɔ a le kɛ “ɛbazukoa kɛzi abɔdeɛ mɔɔ yɛnwu bɛ nee mɔɔ yɛnnwu bɛ de la ɔlua neɛnleanu mɔɔ ɛbayɛ, wɔazuzu nwo na wɔanwu bɛ kpalɛ la azo.” Ɔle gyima ɛsesebɛ, eza ɔbu bɛ abɛ nu. Abɔdeɛ nwo nrɛlɛbɛvolɛma fa dapɛne, siane, anzɛɛ ɛvolɛ bɔbɔ yɛ gyima ɛsesebɛ na bɛayɛ neɛnleanu ɛhye mɔ. Ɔyɛ a bɛ ɛvɛlɛ yɛ gyɛne, noko bɛboa alesama wɔ ndenle dɔɔnwo azo. Suzu neazo ekyi bie anwo.\nEurope kɔmpɛlɛ bie ɛva wolɔba mɔɔ anwo yɛ se nee debie mɔɔ bɛfa bɛsonyi nzule zo la ɛbɔ nu ɛyɛ milahyinli bie mɔɔ saa sonla no nzule evinli a ɔmmaa ɔ nwo ɛndo ye a. Bɛfa milahyinli ɛhye bɛdi gyima wɔ esiane mekɛ nu, mɔɔ bie a le azɛlɛkpusulɛ ne mɔɔ zile Haiti wɔ 2010 la.\nBɛva milahyinli mɔɔ bɛfɛlɛ ye Global Positioning System (GPS) mɔɔ maa bɛdi ngitanwo la bɛzie anwomanyunlu. Sogyama ati a bɛyɛle a, noko eza GPS ne boa menli mɔɔ ka kale, anwumalɛne, meli, nee ɛbɔlɛlilɛma yɛɛ menli mɔɔ fo boka tendenle mɔɔ ɔmmaa bɛmminli a. Abɔdeɛ nwo nrɛlɛbɛvolɛma mɔɔ yɛle deɛ ɛhye la fɛta nganvolɛ, GPS ne boa maa ɛkɔ ɛleka biala mɔɔ ɔnyɛ se a.\nƐlɛ telefun, kɔmpita, anzɛɛ Intanɛte ɔ? Asoo anyuhɔlɛ mɔɔ bɛnyia wɔ ayileyɛlɛ nu la ɛmaa wɔde kpɔkɛ? Ɛfa anwumalɛne ɛtu adenle ɔ? Saa ɔle zɔ a, ɛnee ɛlɛnyia ndenle ɛhye mɔ mɔɔ boa alesama la azo nvasoɛ. Abɔdeɛ nwo nrɛlɛbɛ ɛboa wɔ wɔ ndenle dɔɔnwo azo.\nABƆDEƐ NWO NRƐLƐBƐVOLƐMA ƐNDE NINYƐNE KƆSƆƆTI ABO\nBɛlɛbɔ mɔdenle kɛ bɛbanyia anyuhɔlɛ, yemɔti bɛlɛyɛ neɛnleanu dɔɔnwo wɔ abɔdeɛ nu ninyɛne nwo. Nukelea nwo mbɔlɔba mɔɔ sukoa kɛzi atɔm yɛ gyima, yɛɛ abɔdeɛ mɔɔ wɔ anwomanyunlu anwo sukoavoma ɛva ɛvolɛ mgbe mgbe ɛzukoa kɛ bɛbɔ mɔdenle kɛ bɛkɛde ɛleka mɔɔ anwuma nee aze vi rale la abo. Mekɛ mɔɔ bɛlɛyɛ neɛnleanu bɛahɔ moa kpalɛ, wɔ ninyɛne bɔbɔ mɔɔ bɛnnwu ye nee mɔɔ bɛngola bɛnzɔ nu la anu la, ɔmaa bie mɔ te nganeɛ kɛ saa Nyamenle ne mɔɔ maanle bɛhɛlɛle Baebolo ne la wɔ ɛkɛ a, anrɛɛ ɔwɔ kɛ bɛkola bɛnwu ye.\nAbɔdeɛ nwo nrɛlɛbɛvolɛma nee ewiade nrɛlɛbɛvolɛma mɔɔ ɛlie duma la yɛ neɛnleanu kɔ moa. Bɛ adwenle nee mɔɔ abɔdeɛ nwo nrɛlɛbɛvolɛ Amir D. Aczel vɛlɛle ye “kpolera mɔɔ abɔdeɛ nwo nrɛlɛbɛvolɛma su kɛ Nyamenle ɛnle ɛkɛ la” le ko. Kɛ neazo la, awie mɔɔ sukoa abɔdeɛ mɔɔ bɛnwu bɛ anwo debie mɔɔ ɛlie duma la ka kɛ “Nyamenle biala mɔɔ ɛyɛ debie titili wɔ ewiade mɔɔ bɛnnwu ɔ nwo daselɛ la maa ɔda ali bɔkɔɔ kɛ nyamenle zɛhae ɛnle ɛkɛ.” Bie mɔ ka kɛ gyima mɔɔ Nyamenle mɔɔ hɛlɛle Baebolo ne di la le “ngonyia” nee “tumi mɔɔ bo sonla ɛdeɛ zo.” *\nNoko akee, yɛbabiza kɛ: Asoo abɔdeɛ nwo nrɛlɛbɛvolɛma ɛzukoa ewiade ne anwo debie mɔɔ le nɔhalɛ fɔɔnwo la? Yɛbaha kɛ kyɛkyɛ. Abɔdeɛ nwo nrɛlɛbɛvolɛma ɛnyia anyuhɔlɛ kpole, noko bɛnwu kɛ ninyɛne dɔɔnwo wɔ ɛkɛ mɔɔ bɛnze a. Abɔdeɛ nwo nrɛlɛbɛvolɛ ko nee Nobel laureate Steven Weinberg mɔɔ te abɔdeɛ bo la hanle kɛ, “Yɛnrɛhola yɛnrɛde ninyɛne muala abo ɛlɛ.” Benleravolɛ Martin Rees mɔɔ sukoa Nwɔlɔra nwo debie wɔ Great Britain la hɛlɛle kɛ: “Ninyɛne bie mɔ wɔ ɛkɛ mɔɔ alesama ɛnrɛde ɔ bo ɛlɛ a.” Nɔhalɛ ne a le kɛ ninyɛne dɔɔnwo mɔɔ wɔ ewiade, ɔvi ngoane ngɛkɛba ngyikyi zo kɔdwu aleɛabo amuala tɛde debie mɔɔ adwuleso abɔdeɛ nwo nrɛlɛbɛvolɛma ɛtɛtele ɔ bo a. Yɛ neazo ɛhye mɔ nzonlɛ:\nAbɔdeɛ mɔɔ ngoane wɔ nu anwo sukoavoma ɛnde kɛzi ngoane ngɛkɛba yɛ bɛ gyima la abo kpalɛ.Kɛzi ngoane ngɛkɛba maa awie anwosesebɛ wie, bɛmaa awie nwonane nyi na ɔyɛ kpole la, yɛɛ kɛzi nuhua kyehyɛ la le kpuya mɔɔ bɛngola bɛngile nu a.\nTumi mɔɔ twe ninyɛne ba aze la ka yɛ alehyenlɛ biala. Noko ɔle debie mɔɔ si menli mɔɔ sukoa abɔdeɛ ninyɛne mɔɔ yɛnwu bɛ la anwo a. Bɛngola bɛnnwu kɛzi awie wulu a tumi bie twe ye ba aze la anzɛɛ kɛzi siane ne bɔ azɛlɛ ne anwo yia la anwo edwɛkɛ kpalɛ.\nEwiade ne nee kɛzi ɔrale la anwo sukoavoma bu mgbonda kɛ ninyɛne mɔɔ wɔ ewiade ne anu la ɛya ngyɛnu 95 le ninyɛne mɔɔ bɛngola bɛnva bɛ nye bɛnnwu ye yɛɛ abɔdeɛ nwo nrɛlɛbɛvolɛma ɛngola ɛnva milahyinli ɛnnwu ye. Deɛ ɛhye mɔɔ bɛnva bɛ nye bɛnnwu ye na ɔyɛ azibɛnwo la gua ye ekpunli nwiɔ. Bɛtɛnwunle kɛzi deɛ ɛhye de la.\nNinyɛne dɔɔnwo wɔ ɛkɛ mɔɔ bɛnze mɔɔ si bɛ nwo a. Kɛmɔti a ɛhye anwo hyia ɛ? Abɔdeɛ nwo nrɛlɛbɛvolɛ bie mɔɔ ɛlie duma la se: “Ninyɛne mɔɔ bɛnze ye la bo mɔɔ bɛze ye la azo. Wɔ me afoa nu, ɔwɔ kɛ ɛmaa abɔdeɛ nwo nrɛlɛbɛ yɛ wɔ azibɛnwo na ɛnyia ɛhulolɛ kɛ ɛbazukoa dɔɔnwo wɔadɛla ekyi mɔɔ ɛze ye la.”\nYemɔti, saa ɛngola ɛnnwu kɛ bɛbava abɔdeɛ nwo nrɛlɛbɛ bɛazie Baebolo ne agyakɛ anu bɛamaa menli anyia Nyamenle anu diedi a, ɛnee suzu edwɛkɛ ɛhye anwo: Saa abɔdeɛ nwo nrɛlɛbɛvolɛma mɔɔ bɛbe kpalɛ mɔɔ bɛlɛ milahyinli mgbole la ze ewiade ne anwo debie ekyi bie ala a, asoo ndelebɛbo wɔ nu kɛ yɛbabu yɛ nye yɛagua ninyɛne mɔɔ bɛngola bɛnyɛ nwolɛ neɛnleanu la azo? Mɔɔ ɔde a le kɛ, mɔɔ fane nwɔlɔra nwo tetedwɛkɛ nwo debiezukoalɛ nwo la, Encyclopedia Britannica ne ka kɛ: “Kɛyɛ ɛvolɛ 4,000 mɔɔ bɛva bɛzukoa nwɔlɔra nwo debie la, kɛzi Babelɔnma bule ewiade ne kɛ ɔyɛ ɛzulolɛ la zɔhane ala a bɛnwu ye a.”\nGyihova Alasevolɛ bu nwolɛ adenle mɔɔ awie biala lɛ ɔsi edwɛkɛ ɛhye anwo kpɔkɛ la. Yɛbɔ mɔdenle kɛ yɛbali Baebolo ne adehilelɛ zo: “Bɛmaa awie biala ɛnwu kɛ bɛlɛ abotane molozo.” (Felepaema 4:5) Ɛhye ati, yɛlɛto ɛsalɛ yɛavɛlɛ wɔ kɛ yɛ neɛnleanu wɔ kɛzi abɔdeɛ nwo nrɛlɛbɛ nee Baebolo ne anu edwɛkɛ ne yia la anwo.\n^ ɛden. 9 Menli bie mɔ kpo Baebolo ne ɔlua ngilehilelɛ mɔɔ asɔnema hilehilele ye mekɛ bie mɔɔ ɛze nee ɛnɛ mɔɔ bie a le diedi mɔɔ bɛlɛ kɛ azɛlɛ ne wɔ ewiade ne avinli anzɛɛ Nyamenle vale kenle nsia bɔle ewiade mɔɔ biala le dɔnehwele 24.—Nea ɛlɛka “ Abɔdeɛ Nwo Nrɛlɛbɛ Foa Baebolo Ne Azo.”\nAbɔdeɛ Nwo Nrɛlɛbɛ Foa Baebolo Ne Azo\nBaebolo ne ɛnle abɔdeɛ nwo nrɛlɛbɛ buluku. Noko ye kɛlɛvolɛma hanle edwɛkɛ fɔɔnwo mɔɔ abɔdeɛ nwo nrɛlɛbɛvolɛma anye balie nwolɛ ɛnɛ la anwo edwɛkɛ. Neazo bie mɔ ɛne.\nƐvolɛ mɔɔ anwuma nee aze ɛli la\nAbɔdeɛ nwo nrɛlɛbɛvolɛma bu mgbonda kɛ azɛlɛ ne ɛli ɛvolɛ kɛyɛ mgbe mgbe 4 yɛɛ bɛbɔle ewiade la yeli ɛvolɛ kɛyɛ mgbe mbge 13 mɔɔ kɔ 14 la. Baebolo ne ɛngile kenle kpɔtee mɔɔ bɛvale bɛbɔle ewiade la. Ɔnga ye wɔ ɛleka biala kɛ azɛlɛ ye ɛli ɛvolɛ apenle bie ala. Ngyɛnu mɔɔ limoa wɔ Baebolo ne anu la ka kɛ: “Mɔlebɛbo ne Nyamenle bɔle anwuma nee aze.” (Mɔlebɛbo 1:1) Abɔdeɛ nwo nrɛlɛbɛvolɛma kola gyinla edwɛkɛ ɛhye azo yɛ neɛnleanu nwu mekɛ tendenle mɔɔ ewiade ne ɛli la.\nBɛziezie azɛlɛ ne bɛmaa sonla\nMɔlebɛbo tile 1 fa “kenle” di gyima. Ɛhye boa yɛ maa yɛnwu ninyɛne mɔɔ bɛbɔle ye kenle biala bɛvale bɛzieziele azɛlɛ ne nee ngoane mɔɔ wɔ zo la. Debie mɔɔ li awieleɛ mɔɔ bɛbɔle la a le sonla. Baebolo ne angile mekɛ tendenle mɔɔ wɔ “kenle” nsia ne anu la anu. Emomu, yebuke adenle yemaa adwuleso abɔdeɛ nwo nrɛlɛbɛvolɛma ɛzukoa nwolɛ debie na bɛahile mekɛ fɔɔnwo mɔɔ yeli la. Yɛze kɛ “kenle” mɔɔ bɛvale bɛbɔle ninyɛne la ɛnle dɔnehwele 24 wɔ kenle ko anu na emomu ɔle mekɛ tendenle kpalɛ.\nKɛzi azɛlɛ ne zinze la\nBaebolo ne ka azɛlɛ ne anwo edwɛkɛ kɛ ɔzinze mɔɔ “debie ɛnlɛ nu a.” (Dwobu 26:7) Bɛanga ye wɔ nuhua kɛ yɛ azɛlɛ ne gyi kakanyinli bie abati anzɛɛ ɛzonle mɔɔ bɛgyi kawula bie anzi kɛmɔ bie mɔ dole ye nwɔra wɔ tete ne la. Emomu, Baebolo ne maa abɔdeɛ nwo nrɛlɛbɛvolɛma nyia adenle yɛ nwolɛ neɛnleanu. Nicolaus Copernicus nee Johannes Kepler hilehilele kɛzi tumi bie mɔɔ ɛnyelɛ ɛnnwu ye la boa pelanɛte ne mɔ maa bɛbɔ sɛnzɛne ne anwo mgbɔlɔka la anu. Nzinlii, Isaac Newton hilele kɛzi tumi mɔɔ twe ninyɛne ba aze la maa ninyɛne ɛhye mɔ di akɔneaba wɔ anwomanyunlu la.\nEwule nee bɔkɔbɔkɔyɛlɛ nwo adehilelɛ\nSɛlɛvolɛma buluku ne vale adehilelɛ maanle Yizilayɛma wɔ kɛzi bɛbabɔ bɛ nwo bane bɛavi ewulenzane nwo la. Bie a le wuleravolɛma mɔɔ bɛye bɛ bɛfi menli nu la. Mɛla ne 23:12, 13 vale bɔkɔbɔkɔyɛlɛ nwo adehilelɛ maanle Yizilayɛma kɛ ɔwɔ kɛ bɛfu kuma wɔ azokoɛleɛ ne anzi mɔɔ bɛkɔ bakazo wɔ ɛkɛ a. Ɛnee ɔwɔ kɛ ‘bɛtua’ kuma ne. Ɛvolɛ 200 mɔɔ ɛpɛ nu la yɛɛ abɔdeɛ nwo nrɛlɛbɛvolɛma nee dɔketama ɛranwu ye kɛ ɔwɔ kɛ bɛyɛ mɛla zɛhae mɔ a.\nBɛhɛlɛle Baebolo nu edwɛkɛ ɛhye mɔɔ wɔgenga la wɔ ɛvoya dɔɔnwo mɔɔ ɛze ɛhɔ la anu. Kɛ ɔyɛle mɔɔ kɛlɛvoma ɛhye mɔ hanle nɔhalɛ edwɛkɛ ɛhye wɔ mekɛ bɔbɔ mɔɔ menli mɔɔ ze nwoma wɔ bɛ mekɛ zo la ɛnze nwolɛ ɛhwee la ɛ? Baebolo Kɛlɛvolɛ ne bua kɛ: “Ɔluakɛ, kɛ anwumaneamra si wɔ anwuma tɛla azɛlɛ ye la, zɔhane ala yɛɛ me ndenle le mgbole na me adwenle le kpole tɛla bɛ ɛdeɛ ne mɔ a.”—Ayezaya 55:9.\nBaebolo Ne Nee Abɔdeɛ Nwo Nrɛlɛbɛ Yia Abɔdeɛ Nwo Nrɛlɛbɛ & Baebolo Ne\nEDWƐKƐ TITILI Kɛzi Abɔdeɛ Nwo Nrɛlɛbɛ Boa Wɔ La\nEDWƐKƐ TITILI Abɔdeɛ Nwo Nrɛlɛbɛ Tɔ Sinli\nKpanyinliyɛlɛ Nu Anyelielɛ\nƐBƐLABƆLƐ NU EDWƐKƐ Awolɛndoazo Nsuu Agyadeɛ\nNwane A Le Kelaese Kpɔvolɛ Ne A?\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE June 2015 | Bɛva Abɔdeɛ Nwo Nrɛlɛbɛ Bɛzie Baebolo Ne Agyakɛ Anu Ɔ?\nJune 2015 | Bɛva Abɔdeɛ Nwo Nrɛlɛbɛ Bɛzie Baebolo Ne Agyakɛ Anu Ɔ?\nƐZINZALƐ ARANE June 2015 | Bɛva Abɔdeɛ Nwo Nrɛlɛbɛ Bɛzie Baebolo Ne Agyakɛ Anu Ɔ?\nAsoo Abɔdeɛ Nwo Nrɛlɛbɛ Nee Baebolo Ne Yia?


Kɔmaa Ɛfɛsɛsema 4:1-32\nKoyɛlɛ wɔ Kelaese sonlabaka ne anu (1-16)\nSubane dɛba nee subane fofolɛ (17-32)\n4 Zɔhane ati, medame mɔɔ mele Awulae ɛdoavolɛ la ati bɛdo me efiade la,+ mesɛlɛ bɛ kɛ bɛbɔ bɛ ɛbɛla bɛmaa ɔfɛta ɛvɛlɛlɛ ne mɔɔ bɛvɛlɛle bɛ la,+ 2 wɔ mɛlɛbɛnwoaze+ nee bɛtɛɛyɛlɛ muala anu, abotane nu,+ na bɛ nee bɛ gɔnwo mɔ ɛdɛnla wɔ ɛlɔlɛ nu,+ 3 bɛbɔ mɔdenle ɛsesebɛ bɛva anzodwolɛ mɔɔ ka bɛ bɔ nu la bɛdɛnla sunsum nu koyɛlɛ nu.+ 4 Sonlabaka ko a wɔ ɛkɛ a,+ yɛɛ sunsum ko,+ kɛ mɔɔ bɛvɛlɛle bɛ wɔ anyelazo ko ne ala anu la;+ 5 Awulae ko,+ diedi ko, ɛzɔnenlɛ ko; 6 Nyamenle kokye ne mɔɔ le menli kɔsɔɔti bɛ Ze la nea bɛ muala bɛ nwo zo yɛɛ ɔdua bɛ muala bɛ nwo zo na ɔwɔ bɛ muala bɛ nu. 7 Na bɛlo yɛ nuhua ko biala kpole kɛ mɔɔ Kelaese ɛzuzu ahyɛlɛdeɛ ne ɛmaa yɛ la.+ 8 Ɔluakɛ ɔse: “Mekɛ mɔɔ ɔvole ɔhɔle anwuma la, ɔvale ngɛkɛlɛ ɔhɔle; ɔvale menli ɔmaanle kɛ ahyɛlɛdeɛ.”+ 9 Na saa ɔka kɛ “ɔvole ɔhɔle” a, ɔkile duzu? Ɔkile kɛ eza noko ɔdwule ɔrale aze, ɛhye kile, azɛlɛ ye azo. 10 Ahenle mɔɔ dwule la, ɔdaye ko ne ala a ɔvole ɔhɔle+ ɛleka mɔɔ tɛla anwuma kɔsɔɔti la a,+ amaa ɔlua ɔ nwo zo ninyɛne kɔsɔɔti ara nu. 11 Na yeva bie mɔ yemaa kɛ ɛzoanvolɛma,+ bie mɔ ngapezoma,+ bie mɔ edwɛkpakavolɛma,*+ bie mɔ neavolɛma nee kilehilevolɛma,+ 12 amaa yeaziezie* nwuanzanwuanzama ne mɔ yeamaa bɛayɛ ɛzonlenlɛ gyima ne, na bɛamaa Kelaese sonlabaka ne anwo ayɛ se,*+ 13 kɔkpula kɛ yɛ kɔsɔɔti yɛbayɛ ko wɔ diedi ne anu na yɛanyia Nyamenle Ara ne anwo nɔhalɛ ndelebɛbo, na yɛayɛ kɛ sonla mɔɔ ɛwie nyi+ na yeli munli kɛ mɔɔ Kelaese de la. 14 Yemɔti ɔnle kɛ yɛyɛ ngakula bieko, mɔɔ menli mɔɔ le mɛlɛbɛla la fa bɛ adalɛ ngilehilelɛ anwoma ne+ nee bɛ agyiba ne mɔ bɛlɛbɛla yɛ bɔ yɛ kɔ ba kɛ sɛlɛkye a. 15 Emomu ɔwɔ kɛ yɛka nɔhalɛ na yɛda ɛlɔlɛ ali, amaa yɛanyi wɔ adenle biala anu yɛava yɛazukoa Kelaese mɔɔ le tile ne la.+ 16 Ye nuhua a sonlabaka ne amuala+ toɔdoa nu pɛpɛɛpɛ na bɛbɔ nu bɛyɛ gyima na nvɛyeba biala fa mɔɔ hyia la maa a. Saa nvɛyeba biala yɛ ye gyima kpalɛ a, ɔboa ɔmaa sonlabaka ne nyi na ɔ nwo yɛ se wɔ ɛlɔlɛ nu.+ 17 Yemɔti meka ɛhye meadu bɛ folɛ wɔ Awulae anyunlu kɛ, bɛmmabɔ bɛ ɛbɛla kɛ maanle maanle ne anu amra mɔɔ fa bɛ adwenle ne mɔɔ nvasoɛ ɛnle zo*+ bɔ bɛ ɛbɛla la bieko.+ 18 Bɛ adwenle nu le awozinli yɛɛ bɛhwe bɛ nwo bɛvi ngoane ne mɔɔ Nyamenle fa maa la anwo, ɔluakɛ bɛnze ɛhwee yɛɛ bɛ ahonle ɛsolo.* 19 Kɛmɔ nyiane ɛnle bɛ nye zo la ati, bɛbɔ anyiemgba ɛbɛla,*+ bɛyɛ evinli nyɛleɛ biala bie anyebolo zo. 20 Noko bɛzukoale na bɛnwunle ye kɛ tɛ zɔhane a Kelaese de a, 21 ɔluakɛ amgba bɛdele ye edwɛkɛ ne yɛɛ bɛluale ɔ nwo zo bɛhilehilele bɛ, kɛ mɔɔ nɔhalɛ ne mɔɔ wɔ Gyisɛse anu la de la. 22 Bɛhilehilele bɛ kɛ bɛye subane dɛba ne+ mɔɔ nee bɛ alimoa ɛbɛlabɔlɛ ne le ko na ɔlɛsɛkye wɔ ye mɛlɛbɛla atiakunluwɔzo ne anu la bɛgua.+ 23 Na ɔwɔ kɛ bɛmaa bɛkɔ zo bɛyɛ bɛ fofolɛ wɔ tumi ne mɔɔ kile bɛ adwenle ne adenle la* anu,+ 24 na bɛva subane fofolɛ ne+ mɔɔ bɛbɔle ye wɔ Nyamenle ɛhulolɛ zo wɔ nɔhalɛ tenleneyɛlɛ nee nɔhalɛlilɛ nu la bɛwula. 25 Ɛhye ati, kɛkala mɔɔ bɛye adalɛ bɛgua la, bɛ nuhua ko biala ɛha nɔhalɛ ɛhile ɔ gɔnwo,+ ɔluakɛ yɛle sonlabaka ko anwo nvɛyeba.+ 26 Bɛva ɛya, noko bɛmmayɛ ɛtane;+ bɛmmamaa sɛnzɛne ne tɔ bɛ ɛyavalɛ zo;+ 27 bɛmmamaa Abɔnsam adenle.*+ 28 Mɔɔ le awule la mmawua bieko; emomu ɔyɛ gyima ɛsesebɛ, ɔva ɔ sa ɔyɛ gyima kpalɛ,+ amaa yeanyia debie mɔɔ ɔbava bie yeamaa awie mɔɔ kɛhyia la.+ 29 Bɛmmamaa edwɛkɛ ɛtane* fi bɛ nloa anu finde,+ emomu edwɛkɛ kpalɛ mɔɔ hyia na ɔmaa anwosesebɛ, mɔɔ nvasoɛ wɔ zo maa bɛdabɛ mɔɔ bɛtie la ala.+ 30 Eza bɛmmabɔ Nyamenle sunsum nwuanzanwuanza ne+ mɔɔ yeva yezɔ bɛ nloa+ yemaa kenle ne mɔɔ ɔbalua ɛkpɔnedeɛ ne azo+ yealie bɛ la arɛle.* 31 Bɛye ɛkpɔlɛ biala,+ ɛya, ɛya kpole, ɛdeɛdeanlɛ nee aholoba,+ yɛɛ debie ɛtane biala+ bɛgua. 32 Emomu bɛyɛ atiakunlukɛnlɛma, bɛla ahunluyelɛyelalɛ ali,+ bɛva bɛ gɔnwo mɔ ɛtane bɛhyɛ bɛ bɔkɔɔ kɛ mɔɔ Nyamenle noko ɛlua Kelaese anwo zo ɛva bɛ ɛtane ɛhyɛ bɛ bɔkɔɔ la.+\n^ Anzɛɛ “edwɛkpa ne nolobɔlɛma.”\n^ Anzɛɛ “le mgbane.”\n^ Giliki aneɛ nu, “wɔ bɛ adwenle sunsum ne.”\n^ Anzɛɛ “bɛmmamaa Abɔnsam nyia ɛleka.”\n^ Giliki aneɛ nu, “edwɛkɛ mɔɔ ɛkpɔlɔ la.”


Devidi Nee Abegeli | Baebolo Nu Edwɛkɛ\nDevidi Nee Abegeli\nƐZE raalɛ anwofɛlɛko ne mɔɔ ɛlɛba arayia Devidi la ɔ? Bɛfɛlɛ ye Abegeli. Ɔze nrɛlɛbɛ kpalɛ, na ɔmanle Devidi gyakyile ɛtane mɔɔ anrɛɛ ɔyɛ la. Noko kolaa na yɛazukoa yemɔ anwo edwɛkɛ la, maa yɛnlea mɔɔ ɛlɛto Devidi la.\nDevidi nriandile Sɔɔlo la anzi, ɔhɔveale bolɛ bɔne bie anu. Ɔ mediema mrenya ne mɔ nee ye abusua ne kɔsɔɔti doale ye wɔ ɛkɛ. Menli kɛyɛ 400 rale ɔ nwo ɛkɛ ne, na Devidi yɛle kpanyinli lile bɛ ti. Devidi akee hɔle Mowabema belemgbunli ne ɛkɛ na ɔzele ye kɛ: ‘Mesɛlɛ wɔ maa egya nee ɔmɔ ɛwoa ɛ nwo ɛke kɔkpula mekɛ mɔɔ menwɔnwu mɔɔ kɛzi me nwo zo la.’ Amozii Devidi nee ye menli ne mɔ hɔveale awoka ne mɔ anu.\nƐhye anzi yɛɛ Devidi yiale Abegeli a. Ɔ hu Neebale le sukoavolɛ mɔɔ lɛ azɛlɛ. Ɔlɛ mboane 3,000 yɛɛ mbɔnkye 1,000. Neebale le nrenya mɔɔ ɔ ti yɛ se a. Na ɔ ye Abegeli anwo yɛ fɛ kpalɛ. Eza noko ɔze kpalɛ yɛ. Mekɛ bie bɔbɔ ɔliele ye abusua ne ngoane. Maa yɛnlea mɔɔ ɔyɛle la.\nDevidi nee ye menli ne mɔ yɛle Neebale boɛ. Bɛbɔle ye mboane ne mɔ anwo bane bɛmanle ye. Ɔti kenle ko Devidi zoanle ye menli ne bie wɔ Neebale anwo kɛ ɔboa bɛ. Devidi menli ne mɔ radole Neebale nee ye sonvolɛma kɛ bɛlɛpepɛ mboane ne mɔ anwo enrinli. Ɛnee ɔle ɛvoyia mekɛ na ɛnee Neebale lɛ aleɛ dɔɔnwo. Yemɔti mɔɔ Devidi menli ne mɔ hanle la ɛne: ‘Yɛyɛ wɔ boɛ. Yɛboale yɛnleanle wɔ mboane ne mɔ, na yɛanwua bie. Yɛbodo wɔ, maa yɛ aleɛ.’\nNeebale zele kɛ: ‘Menrɛva me aleɛ menrɛmaa menli mɔɔ le kɛ bɛdabɛ la.’ Ɔdendɛle koasea nu, na ɔhehanle edwɛkɛ ɛtane dɔɔnwo ɔvanenle Devidi anwo. Mekɛ mɔɔ menli ne ziale rale na bɛhanle mɔɔ zile la bɛhilele Devidi la, Devidi vale ɛya kpole. Ɔhanle ɔhilele ye menli ne kɛ: ‘Awie biala ɛva ye konle dadeɛ!’ Na bɛdɔle adenle zo kɛ bɛkahu Neebale nee ye menli ne mɔ.\nNeebale mgbavolɛ ne mɔ anu ko mɔɔ dele mɔɔ Neebale hanle la, hɔbɔle Abegeli amaneɛ. Ndɛndɛ ne ala Abegeli zieziele aleɛ. Ɔvale ɔzoale asoaso ne mɔ na ɔdɔle adenle zo. Mekɛ mɔɔ ɔyiale Devidi la, ɔvi ye asoaso ne azo ɔdwule aze na ɔhotole ɔzele kɛ: ‘Yɛmenle, mesɛlɛ wɔ, mmadwenle me hu Neebale anwo. Ɔle koasea, na ngoaseade a ɔyɛ a. Ahyɛlɛdeɛ ɛne. Mesɛlɛ wɔ fa, na fa mɔɔ ɔzile la kyɛ yɛ.’\nDevidi buale ye kɛ: ‘Ɛle raalɛ nrɛlɛbɛvolɛ. Wɔammaa meanli nzenralɛ meangu Neebale wɔ ye atisesebɛ nyɛleɛ ne anwo. Kɔ sua nu anzondwolɛ nu.’ Amozii, mɔɔ Neebale wule la, Abegeli rayɛle Devidi aye mɔ anu ko.\n1 Samoɛle 22:1-4; 25:1-43.\nDuzu a yɛsukoa yɛfi Abegeli agyalɛ nu ngyegyelɛ ne anu a?\nFa nwa awie Fa nwa awie Devidi Nee Abegeli


Bɛmaa Yɛyɛ Ko Wɔ Awieleɛ Mekɛ Ye Anu | Debiezukoalɛ\n“Yɛ muala yɛle menli ko.”—ƐFƐSƐSEMA 4:25.\nSubane boni a ɔwɔ kɛ ngakula koati a, na kɛmɔti ɛ?\nDuzu ati a ɔwɔ kɛ yɛyɛ ko ɛ?\nKɛzi ɛbahile kɛ ɛkulo kɛ ɛ nee ɛ mediema yɛ ko ɛ?\n1, 2. Kɛzi Nyamenle kulo kɛ ye menli kɔsɔɔti, ngakula nee mgbanyinli sonle ye ɛ?\nƐLE kakula ɔ? Saa ɔle zɔ a, ɛnee ɔwɔ kɛ ɛnwu kɛ ɛ nwo hyia Gyihova ahyehyɛdeɛ ne. Wɔ maanle dɔɔnwo anu, menli mɔɔ bɛsɔne bɛ la anu dɔɔnwo le ngakula. Ɔmaa anwosesebɛ kɛ ngakula dɔɔnwo ɛzi kpɔkɛ ɛlɛsonle Gyihova la!\n2 Kɛ kakula la, asoo ɛ nye die nwo kɛ ɛ nee ɛ tipɛnema badu ɔ? Bie a ɛkulo ye zɔ. Yɛkulo kɛ yɛ nee yɛ gɔnwo mɔ mɔɔ yɛ nee bɛ bɔ atipɛne la tu. Noko, Gyihova kpondɛ kɛ yɛ nee yɛ mediema kɔsɔɔti bɔ nu sonle ye. Ɔkpondɛ kɛ ye menli bɔ nu yɛ ko, ɔnva nwo bɛ ɛvolɛ anzɛɛ abusua mɔɔ bɛvi nu la. Ɛzoanvolɛ Pɔɔlo hɛlɛle kɛ, Nyamenle kpondɛ kɛ “menli kɔsɔɔti nwu nɔhalɛ ne na bɛnyia ngoane.” (1 Temɔte 2:3, 4) Yekile 7:9 noko ka kɛ menli mɔɔ ɛlɛsonle Nyamenle la vi “mbusua, maanle, aneɛ nee menli ngakyile kɔsɔɔti anu.”\n3, 4. (a) Subane boni a ngakula dɔɔnwo lɛ ye ɛnɛ a? (b) Kɛzi Pɔɔlo hanle asafo ne anwo edwɛkɛ wɔ Ɛfɛsɛsema 4:25 ɛ?\n3 Ngakyile kpole wɔ ngakula mɔɔ sonle Gyihova nee ngakula mɔɔ ɛnzonle ye la avinli. Menli mɔɔ ɛnzonle Gyihova la anu dɔɔnwo le angomedi na bɛ nye die mɔɔ bɛkulo la angome anwo. Nɔhalɛ nu, neɛnleanuma ɛha kɛ ɛnɛ ngakula ɛyɛ angomedi kpole kpalɛ. Bɛ ɛdendɛlɛ nee bɛ anwoziezielɛ kile kɛ bɛmbu debie, titile mgbanyima.\nSaa Seetan ewiade ne ɛlɛbikye ye awieleɛ a ɔbahyia kɛ yɛtwe yɛbikye yɛ mediema kpalɛ\n4 Nyɛleɛ ɛhye wɔ ɛleka biala, yemɔti ɔhyia mɔdenlebɔlɛ na yɛahola yɛahoati amaa yɛazɔ Gyihova anye. Wɔ ɛvoya mɔɔ lumua bɔbɔ la anu, Pɔɔlo bɔle Keleseɛnema kɔkɔ wɔ nyɛleɛ ɛhye anwo. Ɔvɛlɛle ye sunsum “mɔɔ kɛkala sie bɛdabɛ mɔɔ bɛnzonle Nyamenle la.” (Bɛgenga Ɛfɛsɛsema 2:1-3.) Ɔyɛ anyelielɛ kɛ ɛbanwu kɛ ngakula mɔɔ bɛwɔ asafo ne anu la ɛnle zɔ. Bɛkulo kɛ bɛ nee bɛ mediema sonle Gyihova. Bɛte ɔ bo kɛ asafo ne le kɛ sonlabaka mɔɔ ye nvɛyeba zonle noko bɛbɔ nu bɛyɛ gyima la. Kɛmɔ Pɔɔlo hɛlɛle la, “yɛ muala yɛle menli ko.” (Ɛfɛsɛsema 4:25) Kɛmɔ Seetan ewiade ne ɛlɛbikye ye awieleɛ kpalɛ la ati, ɔwɔ kɛ yɛdayɛ noko yɛtwe yɛbikye yɛ mediema kpalɛ. Baebolo nu neazo ɛhye mɔ bɛamaa yɛanwu deɛmɔti ɔwɔ kɛ yɛkye yɛ nwo file, anzɛɛ yɛyɛ ko la.\n5, 6. Duzu a yɛsukoa yɛfi Lɔɔto nee ye abusua ne ɛkɛ a?\n5 Gyihova menli gyinlanle tɛnlabelɛ mɔɔ anu yɛ se la anloa wɔ tete ne. Mekɛ mɔɔ bɛyɛle ko na bɛboale bɛ nwo ngoko la Gyihova bɔle bɛ nwo bane. Ngakula nee mgbanyinli kɔsɔɔti kola sukoa debie fi Baebolo nu neazo ɛhye mɔ anu. Maa yɛnlea mɔɔ dole Lɔɔto la.\n6 Ɛnee Lɔɔto nee ye abusua ne wɔ esiane nu. Ɛnee ɔka ekyii Gyihova sɛkye Sodɔm, suakpole ne mɔɔ bɛwɔ zo la. Ɔzoanle anwumabɔvolɛma kɛ bɛhɔbɔ Lɔɔto kɔkɔ bɛmaa ɔvi sua ne azo ɔhɔ awoka ne mɔ azo. Bɛzele ye kɛ, “Bɛnriandi bɛlie bɛ ngoane.” (Mɔlebɛbo 19:12-22) Lɔɔto nee ɔ mra mraalɛ nwiɔ ne lile adehilelɛ ne azo. Noko, Lɔɔto abusua ne anu amra bie mɔ anli zo. Mekɛ mɔɔ Lɔɔto zele mrenya ne mɔ mɔɔ ɛnee kulo kɛ bɛgya ɔ mra mraalɛ ne mɔ kɛ bɛvi sua ne azo la, “bɛdwenlenle kɛ ɔlɛbɔ nzɛmedɛ.” Bɛanva ye anyebolo zo, yemɔti mekɛ mɔɔ bɛzɛkyele suakpole ne la bɛwule. (Mɔlebɛbo 19:14) Lɔɔto nee ɔ mra mraalɛ nwiɔ ne ala a nyianle ngoane a, ɔluakɛ bɛyɛle tieyɛ na bɛyɛle ko.\n7. Kɛzi Gyihova boale bɛdabɛ mɔɔ bɛyɛle ko bɛvile Yigyibiti la ɛ?\n7 Yɛkola yɛsukoa debie yɛfi Yizilayɛma mɔɔ bɛvile Yigyibiti la noko ɛkɛ. Mekɛ mɔɔ bɛkɔ Ɛwɔkɛ Azɛlɛ ne azo la, bɛangyehyɛ bɛ nu ekpunli ngyikyi, mɔɔ ɛnee ekpunli biala lua ye ɛleka bie a. Emomu, bɛ muala bɛbɔle nu kɛ ekpunli ko wɔ bɛ adendulɛ ne anu. Mekɛ mɔɔ Gyihova kpakyele Nyevile Kɔkɔlɛ ne anu noko la, tɛ Mosisi angome anzɛɛ Yizilayɛma ekyi bie ala a pɛle a. Menli ne amuala nee Mosisi hɔle na Gyihova bɔle bɛ nwo bane. (Adendulɛ 14:21, 22, 29, 30) Menli dɔɔnwo mɔɔ bɛnle Yizilayɛma bɔbɔ la zile kpɔkɛ kɛ bɛsonle Gyihova yemɔti bɛvile Yigyibiti. Bɛ kɔsɔɔti bɛyɛle ko. (Adendulɛ 12:38) Saa ekpunli ekyi mɔɔ bɛle ngakula la, dele bɛ nwo vale adenle mɔɔ bɛsuzu kɛ ɔle kpalɛ la azo a, anrɛɛ bɛyɛle koasea. Saa bɛ nuhua bie dele ɔ nwo a, anrɛɛ Gyihova ɛnrɛbɔ ɔ nwo bane.—1 Kɔlentema 10:1.\n8. Kɛzi Nyamenle menli yɛle ko wɔ Gyɛhɔhyafate mekɛ zo ɛ?\n8 Ɛlɔnema mɔɔ bɛ nwo yɛ se la ratetale Nyamenle menli ne wɔ Belemgbunli Gyɛhɔhyafate mekɛ zo. (2 Edwɛkɛsisilɛ 20:1, 2) Duzu a Yizilayɛma yɛle wɔ mekɛ mɔɔ agbɔvolɛ ɛhye mɔ mɔɔ bɛ nwo yɛ ɛzulolɛ rabɔle bɛ yiale la ɛ? Bɛvale bɛ nwo bɛdole Gyihova anwo zo na bɛkpondɛle ye adehilelɛ. (Bɛgenga 2 Edwɛkɛsisilɛ 20:3, 4.) Yizilayɛnli biala ande ɔ nwo, bɛ muala bɛhyele bɛ nwo file. Baebolo ne ka kɛ: “Ɛnee Dwudama amuala nee bɛ mraalɛ nee bɛ mra gyi nzisi wɔ [Gyihova] Ɛzonlenlɛ Sua ne anu.” (2 Edwɛkɛsisilɛ 20:13) Menli ne amuala, ngakula nee mgbanyinli, vale bɛ nwo dole Gyihova anwo zo na bɛyɛle mɔɔ ɔhanle la. Bɛyɛle ko yemɔti Gyihova bɔle bɛ nwo bane vile bɛ agbɔvolɛ sa nu. (2 Edwɛkɛsisilɛ 20:20-27) Ɛhye le kɛzi Nyamenle menli bahola ayɛ ko wɔ ɛkpɔlɛ mekɛ nu la anwo neazo kɛnlɛma.\n9. Duzu a yɛkola yɛsukoa yɛfi ɛvoya mɔɔ lumua Keleseɛnema ne ɛkɛ a?\n9 Keleseɛnema zonlenle Gyihova wɔ anzondwolɛ nee koyɛlɛ nu wɔ ɛvoya ne mɔɔ lumua la anu. Kɛ neazo la, mekɛ mɔɔ Dwuuma nee menli mɔɔ ɛnle Dwuuma rayɛle Keleseɛnema la, awie biala lile ɛzoanvolɛma ne ngilehilelɛ ne azo. Bɛyɛle ninyɛne bɛbɔle nu, bɛbɔle nu bɛlile aleɛ, yɛɛ bɛbɔle nu bɛyɛle nzɛlɛlɛ. (Gyima ne 2:42) Na mɔɔ bɛyɛ Keleseɛnema kpɔdekpɔde la, bɛhyele bɛ nwo file. Mekɛ zɔhane a bɛhyianle bɛ gɔnwo mɔ anwo kpalɛ a. (Gyima ne 4:23, 24) Saa bɛlɛyɛ yɛ kpɔdekpɔde a, ɔwɔ kɛ yɛdayɛ noko yɛyɛ ko na yɛboa yɛ nwo ngoko.\nBƐYƐ KO KOLAA NA GYIHOVA KENLE NE ARA\n10. Mekɛ boni a ɔbahyia kɛ yɛyɛ ko kpalɛ kpalɛ a?\n10 Ɔnrɛhyɛ, yɛbahɔ tɛnlabelɛ mɔɔ anu yɛ se kpalɛ la anu. Ngapezonli Dwowɛle vɛlɛle ye “awozinli nee alɔbɔlɛ kenle.” (Dwowɛle 2:1, 2; Zɛfanaya 1:14) Mekɛ zɔhane, ɔbahyia kɛ Nyamenle menli yɛ ko kpalɛ kpalɛ. Bɛhakye Gyisɛse edwɛkɛ ɛhye: “Maanle biala mɔɔ anu kɛhyɛ nwiɔ na bɛko bɛtia bɛ nwo la ɛngyinla.”—Mateyu 12:25.\n11. Duzu a Nyamenle menli kola sukoa ye wɔ koyɛlɛ nwo wɔ Edwɛndolɛ 122:3, 4 a? (Nea mɔlebɛbo nvoninli ne.)\n11 Kɛ ɔkɛyɛ na yɛayɛ ko ɛ?Yɛkola yɛsukoa debie yɛfi kɛzi bɛzile azua mɔɔ ɛnee wɔ tete Gyɛlusalɛm la anu. Bɛzile bɛbɔle nu yemɔti edwɛndolɛnli ne hanle suakpole ne anwo edwɛkɛ kɛ ɔle “kpondekponde.” Menli ne dele nganeɛ kɛ bɛlɛ banebɔlɛ ɔluakɛ ɛnee bɛde bɛbikye nwo na bɛkola bɛboa bɛ nwo ndɛndɛ. Ɔbayɛ kɛ azua ne mɔɔ ɛnee bikyebikye nwo la eza hakyele edwɛndolɛnli ne kɛzi Yizilayɛ mbusua bɔle nu kɛ menli ko zonlenle Gyihova la. (Bɛgenga Edwɛndolɛ 122:3, 4.) Ɔhyia kpalɛ kɛ Gyihova menli kɔ zo yɛ “kpondekponde” anzɛɛ ko wɔ ɛnɛ nee mekɛ mɔɔ anu yɛ se mɔɔ ɔbara la anu.\nGyihova bodane a le kɛ ɔbaha bɛdabɛ mɔɔ bɛwɔ anwuma nee aze la kɔsɔɔti yeabɔ nu kɛ abusua ko yeamaa bɛazonle ye\n12. Duzu a baboa yɛ na yɛanyia yɛ ti wɔ mekɛ mɔɔ Gɔɔgo bateta Gyihova menli la ɛ?\n12 Duzu ati a yɛ koyɛlɛ ne anwo bahyia kpalɛ kenlebie ɛ? Yizikeɛle tile 38 ka kɛ, ‘Gɔɔgo mɔɔ vi Meegɔɔgo azɛlɛ zo la’ bateta Gyihova menli. Ɔnle kɛ yɛmaa debie biala tete yɛ avinli wɔ zɔhane mekɛ ne. Eza ɔbayɛ nvonleɛ kpole kɛ yɛbanyia adwenle kɛ Seetan ewiade ne babɔ yɛ nwo bane. Emomu, ɔbahyia kɛ yɛtwe yɛbikye yɛ mediema. Nɔhalɛ, tɛ kɛ yɛboka ekpunli bie anwo la ati a yɛbanyia ngoane a. Ɔwɔ kɛ yɛfa yɛ nwo yɛto Gyihova anwo zo na yɛtie ye. Akee Gyihova nee Gyisɛse bɛalie yɛ avi ɛtetalɛ ne anu ahɔ ewiade fofolɛ ne anu. (Dwowɛle 2:32; Mateyu 28:20) Noko, ɔwɔ kɛ eza yɛ nee Nyamenle menli bɔ nu. Ɛdwenle kɛ Gyihova balie bɛdabɛ mɔɔ bɛbade bɛ nwo la ɔ?—Maeka 2:12.\n13. Duzu a ngakula kola sukoa fi neazo mɔɔ yɛzuzu nwo la anu a?\n13 Saa ɛle kakula a, asoo wɔnwu deɛmɔti nrɛlɛbɛ wɔ nu kɛ ɛbabikye ɛ mediema la? Koati kɛ ɛ nee ɛ tipɛnema ala a badu a anzɛɛ ɛbahwe ɛ nwo wɔavi menli mɔ bikye wɔ la anwo. Ɔnrɛhyɛ yɛ muala, ngakula nee mgbanyinli, yɛbahyia yɛ gɔnwo mɔ anwo kpalɛ kpalɛ. Mia agɔnwolɛvalɛ mɔɔ ɛ nee mediema lɛ ye ɛnɛ la anu, na ɛ nee bɛ ɛbɔ nu ɛzonle Gyihova wɔ anyelielɛ nu. Saa ɛ nee Gyihova menli yɛ ko a, ɛbanyia ngoane kenlebie!\n“YƐ MUALA YƐLE MENLI KO”\n14, 15. (a) Duzu ati a Gyihova ɛlɛtete yɛ kɛ yɛyɛ ko ɛ? (b) Folɛ boni a Gyihova tu yɛ amaa yɛayɛ ko a?\n14 Gyihova ɛlɛboa yɛ yeamaa yɛ nee yɛ mediema ‘abɔ nu azonle.’ (Zɛfanaya 3:8, 9) Ɔlɛtete yɛ yeamaa kenlebie, mekɛ mɔɔ ɔbahuohua “abɔdeɛ muala mɔɔ wɔ anwuma nee aze la anloa, na yeava Kelaese yeazie bɛ ti [la].” (Bɛgenga Ɛfɛsɛsema 1:9, 10.) Gyihova bodane a le kɛ ɔbaha bɛdabɛ mɔɔ bɛwɔ anwuma nee aze la kɔsɔɔti yeabɔ nu kɛ abusua ko yeamaa bɛazonle ye. Ɔda ali wienyi kɛ Gyihova bayɛ. Ngakula, bɛbahola bɛaboka abusua ɛhye anwo dahuu. Ɛkulo kɛ ɛ nee Gyihova ahyehyɛdeɛ ne yɛ ko ɔ?\n15 Gyihova ɛlɛtete yɛ yeamaa yɛayɛ ko amaa yɛabɔ nu yɛadɛnla anzondwolɛ nu wɔ ewiade fofolɛ ne anu. Ɔsi abotane ɔkilehile yɛ amaa ‘yɛadwenle yɛ nwo ngoko, yɛahulo yɛ nwo ngoko, yɛakyekye yɛ rɛle ngoko na yɛaboa yɛ nwo ngoko ngoko.’ (1 Kɔlentema 12:25; Wulomuma 12:10; 1 Tɛsalonaekama 4:18; 5:11) Gyihova ze kɛ kɛmɔ yɛnli munli la ati, ɔdwu mekɛ ne bie a ɔyɛ se kɛ yɛbayɛ ko. Ɛhye ati a ɔse ‘yɛva yɛ gɔnwo mɔ ɛtane yɛhyɛ bɛ la.’—Ɛfɛsɛsema 4:32.\n16, 17. (a) Duzu ati a yɛkɔ debiezukoalɛ ɛ? (b) Duzu a ngakula bahola azukoa avi Gyisɛse neazo ne anu a?\n16 Adenle bieko mɔɔ Gyihova dua zo boa yɛ maa yɛyɛ ko la a le debiezukoalɛ ɛhɔlɛ. Hibuluma 10:24, 25 kakye yɛ kɛ debiezukoalɛ bodane ne mɔ ko a le kɛ ɔmaa yɛmaa yɛ nwo anwosesebɛ. Yɛɛ Gyihova kenle kpole ne ɛlɛbikye a, yɛbahyia yɛ ayia ne mɔ anwo kpalɛ.\n17 Gyisɛse yɛle neazo kpalɛ manle yɛ ɔboalekɛ ɛnee ɔ nye die kɛ ɔ nee Gyihova menli bayia nu. Mɔɔ ɔnyianle ɛvolɛ 12 la, ɔ nee ye awovolɛ hɔle ayia kpole bie wɔ ɛzonlenlɛ sua ne anu. Ye awovolɛ kpondɛle ye. Asoo ɔvile ɛkɛ ɔ nee ɔ gɔnwo mɔ ngakula hɔlile nwɔhoa? Kyɛkyɛ. Gyisɛse awovolɛ nwunle kɛ ɔ nee kilehilevolɛma ne wɔ ɛzonlenlɛ sua ne anu bɛlɛka Ngɛlɛlera ne anu edwɛkɛ.—Luku 2:45-47.\n18. Kɛzi asɔneyɛlɛ bahola amaa yɛayɛ ko ɛ?\n18 Eza yɛbahola yɛamia yɛ koyɛlɛ ne anu ɔlua asɔne mɔɔ yɛbayɛ yɛamaa yɛ mediema kɛ Gyihova ɛboa bɛ wɔ ndenle fɔɔnwo bie mɔ anu la azo. Nzɛlɛlɛ mɔɔ yɛyɛ yɛmaa yɛ mediema la kile kɛzi yɛdwenle bɛ nwo la. Ɔhyia kɛ yɛkulo yɛ mediema, ɔwɔ kɛ yɛmaa bɛ anwosesebɛ wɔ debiezukoalɛ bo, na yɛsɛlɛ yɛmaa bɛ. Ngakula, asoo bɛbɔ mɔdenle bɛyɛ ninyɛne ɛhye mɔ amaa bɛ nee asafo ne anu amra ava agɔnwolɛ kyengye ɔ? Saa yɛbanyia yɛ ti wɔ awieleɛ mekɛ ne anu a, yɛ mediema yɛɛ ɔwɔ kɛ yɛbikye bɛ a, tɛ Seetan ewiade ne ɔ.\nYɛ muala yɛbahola yɛayɛ asɔne yɛamaa yɛ mediema (Nea ɛdendɛkpunli 18)\nBƐMAA YƐHILE KƐ “YƐ MUALA YƐLE MENLI KO”\n19-21. (a) Kɛmɔ “yɛ muala yɛle menli ko” la ati, duzu a yɛyɛ a? Maa neazo. (b) Duzu a yɛsukoa yɛfi kɛzi yɛ mediema boale bɛ nwo wɔ esiane mekɛ nu la anu a?\n19 Ɛnɛ, neazo dɔɔnwo wɔ ɛkɛ mɔɔ kile kɛ Gyihova menli ‘le menli ko a.’ (Wulomuma 12:5) Saa esiane si yɛ mediema nwo zo a, yɛnwu kɛ ɔwɔ kɛ yɛboa bɛ. Wɔ December 2011, anwoma kpole bie dule wɔ Mindanao bɔra ne mɔɔ wɔ Philippines la azo. Kenle ko nɔɔzo, azule yile vale azua mɔɔ bo 40,000 la, na ɛnee yɛ mediema dɔɔnwo noko azua boka nwo. Ɔfese ne bɔle amaneɛ kɛ kolaa na bɛava moalɛ bɛahɔmaa bɛ la, ‘Ɛnee mediema mɔɔ bɛwɔ maanle gyɛne zo la ɛhɔmaa bɛ ninyɛne.’\n20 Azɛlɛkpusulɛ bie mɔɔ zile Japan maanle ne aduduleɛ la manle yɛ mediema nwunle amaneɛ kpole. Bɛ nuhua dɔɔnwo ninyɛne kɔsɔɔti minlinle. Kɛ neazo la, Yoshiko sua bubule. Ɛnee ɔvi ye sua nu mɔɔ kɔ Belemgbunlililɛ Asalo la, bayɛ kilomita 40 (mayɛlɛ 25). Ɔka kɛ: “Nzinlii, ɔzinle yɛ nwo kɛ mɔɔ azɛlɛkpusulɛ ne zile na aleɛ hyenle la, ɛnee maangyebakyi zo neavolɛ ne nee adiema ko ɛlɛkpondɛ yɛ.” Ɔvale anyelielɛ ɔdoale zo kɛ: “Yɛ nye liele sunsum nu moalɛ dɔɔnwo ne mɔɔ asafo ne vale manle yɛ la anwo kpalɛ. Bieko, bɛmanle yɛ adɛladeɛ ngakyile, mgbɔlaboa, nee baage.” Moalɛ eku ne anu amra ko hanle kɛ: “Mediema mɔɔ bɛvi Japan la yɛle ko boale bɛ nwo ngoko ngoko. Mediema mɔɔ bɛvi United States bɔbɔ la raboale. Mekɛ mɔɔ bɛbizale bɛ deɛmɔti bɛpɛ adenle tendenle zɛhae la, bɛhanle kɛ, ‘Yɛ nee yɛ mediema mɔɔ bɛwɔ Japan la le ko, na bɛhyia yɛ moalɛ.’” Asoo ɔnyɛ wɔ fɛ kɛ ɛboka ahyehyɛdeɛ mɔɔ nuhua menli kulo bɛ nwo nɔhalɛ nu la anwo ɔ? Wɔmɔ suzu kɛzi Gyihova anye balie kɛ ɔbanwu koyɛlɛ ɛhye la anwo nea.\n21 Saa yɛsukoa kɛ yɛbaboa yɛ nwo ɛnɛ a, ɔbamaa yɛagyinla tɛnlabelɛ mɔɔ anu yɛ se la anloa kenlebie. Saa yɛnrɛhola yɛnrɛboa yɛ mediema mɔɔ bɛwɔ maanle gyɛne nu la bɔbɔ a, yɛbahola yɛaboa mediema mɔɔ bikye yɛ la. Adiema raalɛ ko mɔɔ wɔ Japan mɔɔ bɛfɛlɛ ye Fumiko, mɔɔ ɔnyianle ɔ ti wɔ anwoma kpole bie mɔɔ dule anu la, ka kɛ: “Awieleɛ ne ɛbikye. Mekɛ mɔɔ yɛ nye la kenlebie mɔɔ esiane biala ɛnrɛzi ade la, bɛmaa yɛhɔ zo yɛboa yɛ mediema.”\n22. Kɛzi yɛ koyɛlɛ ne baboa yɛ kenlebie ɛ?\n22 Siezie ɛ nwo maa Gyihova kenle ne ɔlua mɔdenle mɔɔ ɛbabɔ ɛ nee ɛ mediema ayɛ ko la azo. Saa bɛsɛkye Seetan ewiade ne a, Gyihova balie ye menli kɛmɔ ɔyɛle ye tete ne la. (Ayezaya 52:9, 10) Saa ɛle kakula anzɛɛ kpanyinli a, ɔwɔ kɛ ɛ nee Nyamenle menli yɛ ko na wɔanyia ngoane. Yɛbazuzu deɛmɔti ɔwɔ kɛ yɛmaa yɛ nye sɔ mɔɔ yɛnyia ye la anwo wɔ edwɛkɛ mɔɔ doa zo la anu.\nKoyɛlɛ: Ɔwɔ kɛ yɛkulo yɛ mediema kɔsɔɔti, ngakula nee mgbanyinli. Saa yɛyɛ ko a, yɛbɔ nu yɛdi adehilelɛ mɔɔ Gyihova fa maa ye menli la azo. Yɛkpondɛ ndenle yɛdua zo yɛmaa yɛ mediema anwosesebɛ na yɛyɛ ye ndɛ yɛboa yɛ nwo wɔ ngyegyelɛ mekɛ nu\nFa nwa awie Fa nwa awie Bɛmaa Yɛyɛ Ko Wɔ Awieleɛ Mekɛ Ye Anu


Nɔmbɛse 9 | Yintanɛte Zo Baebolo | Ewiade Fofolɛ Ngilebɛbo\nAkpabɛnwo mɔɔ bɛdi ye amozi la anwo ngyehyɛleɛ (1-14)\nAmungu nee senle wɔ ɛdanlɛsua ne azo (15-23)\n9 Mɔɔ bɛvile Yigyibiti azɛlɛ zo la, ye ɛvolɛ nwiɔ ne azo siane ne mɔɔ limoa la anu,+ Gyihova dendɛle hilele Mosisi wɔ Saenae fienemgbole ne anu, ɔse: 2 “Saa mekɛ ne dwu a+ ɔwɔ kɛ Yizilayɛma siezie Akpabɛnwo afɔlebɔdeɛ ne.+ 3 Wɔ siane ɛhye kenle 14 ne nɔsolɛ nu,* mekɛ ne dwu a ɔwɔ kɛ bɛsiezie afɔlebɔdeɛ ne. Ɔwɔ kɛ bɛsiezie ye kɛ mɔɔ nwolɛ mɛla nee nwolɛ ngyehyɛleɛ kɔsɔɔti de la.”+ 4 Yemɔti Mosisi hanle hilele Yizilayɛma kɛ bɛziezie Akpabɛnwo afɔlebɔdeɛ ne. 5 Ɔti bɛzieziele Akpabɛnwo afɔlebɔdeɛ ne wɔ siane ne mɔɔ limoa la kenle 14 ne nɔsolɛ nu* wɔ Saenae fienemgbole ne anu. Kɛ mɔɔ Gyihova hanle hilele Mosisi la, zɔhane ala a Yizilayɛma yɛle a. 6 Ɛnee menli bie wɔ ɛkɛ mɔɔ bɛva bɛ sa bɛha funli*+ na bɛ nwo ɛgua evinli a, yemɔti bɛangola bɛanziezie Akpabɛnwo afɔlebɔdeɛ ne wɔ kenle zɔhane. Yemɔti menli ɛhye mɔ hɔle Mosisi nee Aalɔn anyunlu wɔ kenle zɔhane+ 7 na bɛzele Mosisi kɛ: “Yɛva yɛ sa yɛha funli* na yɛ nwo ɛgua evinli. Duzu ati a mekɛ ne dwu a ɔnle kɛ bɛmaa yɛ adenle bɛmaa yɛboka Yizilayɛma anwo na yɛfa yɛ afɔlebɔdeɛ yɛbɛlɛ Gyihova ɛ?”+ 8 Na Mosisi zele bɛ kɛ: “Bɛhendɛ bɛmaa mendie mɔɔ Gyihova baha avale bɛ nwo la.”+ 9 Akee Gyihova zele Mosisi kɛ: 10 “Ka kile Yizilayɛma kɛ, ‘Saa bɛ nuhua bie anzɛɛ bɛ bo zo amra bie fa ɔ sa ka funli* na ɔ nwo gua evinli+ anzɛɛ ɔtu adenle ɔkɔ moamoa bɔbɔ a, ɔwɔ kɛ ɔsiezie Akpabɛnwo afɔlebɔdeɛ ne ɔmaa Gyihova. 11 Ɔwɔ kɛ bɛsiezie ye wɔ siane nwiɔ ne+ kenle 14 ne nɔsolɛ nu.* Ɔwɔ kɛ bɛfa paano mɔɔ mgbɔvonle ɛnle nu nee nya nya ɛnwonle bɛboka nwo bɛdi.+ 12 Ɔnle kɛ bɛgyakyi bie bɛmaa aleɛ kye zo,+ yɛɛ ɔnle kɛ bɛbu ye bowule biala anu.+ Ɔwɔ kɛ bɛsiezie ye kɛ mɔɔ Akpabɛnwo ne anwo mɛla biala kile la. 13 Noko saa awie anwo te anzɛɛ yeandu adenle yeangɔ moa na ɔbu ɔ nye ɔgua zo kɛ ɔbaziezie Akpabɛnwo afɔlebɔdeɛ ne a, ɔwɔ kɛ bɛye* zɔhane sonla* ne bɛfi ye menli ne avinli,+ ɔluakɛ mekɛ ne dwule la, yeanva Gyihova afɔlebɔdeɛ ne yeambɛlɛ ye. Zɔhane sonla ne bali ye ɛtane ne anwo ɛzonle. 14 “‘Saa ɛyɛvolɛ bie nee bɛ de a, ɔwɔ kɛ ɔdaye noko ɔsiezie Akpabɛnwo afɔlebɔdeɛ ne ɔmaa Gyihova.+ Ɔwɔ kɛ ɔyɛ ye kɛ mɔɔ Akpabɛnwo ne anwo mɛla nee nwolɛ ngyehyɛleɛ kile la.+ Ɛyɛvolɛ o, ekulomeni o, mɛla ko ne ala a wɔ ɛkɛ ne maa bɛ a.’”+ 15 Kenle mɔɔ bɛhyehyɛle ɛdanlɛsua ne la,+ amungu hedale ɛdanlɛsua ne, mɔɔ le Daselɛlilɛ ɛdanlɛsua ne la azo, noko ye nɔsolɛ nu, debie mɔɔ zɔho senle la hale ɛdanlɛsua ne azo too nwonlomɔ.+ 16 Ɛhye a hɔle zo dahuu a: Amungu ne keda zo alehyenlɛ nu, yɛɛ aledwolɛ nu, debie mɔɔ zɔho senle la bakeda zo.+ 17 Mekɛ biala mɔɔ amungu ne kɛmaa ɔ nwo zo kɛvi ɛdanlɛsua ne azo la, Yizilayɛma tu bɛ bo ndɛndɛ,+ na ɛleka mɔɔ amungu ne kɛgyinla la, ɛkɛ ne a Yizilayɛma tɛnla a.+ 18 Saa Gyihova ka kɛ bɛhɔ a, ɛnee bɛlɛkɔ, yɛɛ Gyihova ka kɛ bɛdɛnla ɛkɛ a, ɛnee bɛdɛnla ɛkɛ.+ Mekɛ tendenle mɔɔ amungu ne kɛgyinla ɛdanlɛsua ne azo la, bɛtɛnla ɛkɛ. 19 Saa amungu ne kyɛ wɔ ɛdanlɛsua ne azo a, Yizilayɛma tie Gyihova na bɛndu bɛ bo.+ 20 Ɔdwu mekɛ ne bie a, amungu ne kyɛ ekyii wɔ ɛdanlɛsua ne azo. Saa Gyihova ka kɛ bɛdɛnla ɛkɛ a, ɛnee bɛdɛnla ɛkɛ, yɛɛ Gyihova ka kɛ bɛhɔ a, ɛnee bɛlɛkɔ. 21 Ɔdwu mekɛ ne bie a amungu ne ka ɛkɛ ɔvi nɔsolɛ kɔdwu nwonlomɔ ala, saa ɔmaa ɔ nwo zo nwonlomɔ a, ɛnee bɛlɛkɔ. Saa amungu ne maa ɔ nwo zo alehyenlɛ nu o, aledwolɛ nu o, ɛnee bɛlɛkɔ.+ 22 Saa ɔdi kenle nwiɔ, siane anzɛɛ ɔkyɛ bɔbɔ a, mekɛ ala mɔɔ amungu ne tɛbɔ ɛdanlɛsua ne azo la, Yizilayɛma tɛnla ɛkɛ na bɛndu bɛ bo. Noko saa ɔmaa ɔ nwo zo a, ɛnee bɛlɛkɔ. 23 Saa Gyihova ka kɛ bɛdɛnla ɛkɛ a, ɛnee bɛdɛnla ɛkɛ, yɛɛ Gyihova ka kɛ bɛhɔ a, ɛnee bɛlɛkɔ. Bɛdiele Gyihova na bɛyɛle mɔɔ Gyihova luale Mosisi anwo zo hanle la.\n^ Anzɛɛ “ɛkɛla mɔɔ ɛwu.”\n^ Anzɛɛ “yɛha ɛkɛla mɔɔ ɛwu.”


Ɛzinzalɛ Arane | No. 6 2017\nKENGA YE WƆ Acholi Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Efik English Estonian Ewe Fijian Finnish Fon French Ga Garifuna Georgian German Giliki Guarani Gun Haitian Creole Hausa Hibulu Hiligaynon Hindi Hungarian Ibanag Icelandic Igbo Iloko Indonesian Isoko Italian Japanese Javanese Kabiye Kamba Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Ponapean Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Runyankore Russian Samoan Sango Saramaccan Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tsonga Turkish Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Welsh Xhosa Yoruba Zande Zulu\nAwie biala ɛnlɛ Gyisɛse nvoninli. Yeangyinla yeangye nvoninli anzɛɛ awie biala anyɛ ye nvoninli ɛlɛ. Noko ɔvi mekɛ tendenle, ye nvoninli ɛbu mbuluku, vidio nee ɛleka ngakyile dɔɔnwo.\nNɔhalɛ nu, menli ɛhye mɔ anu biala annwu Gyisɛse. Bie mɔ gyinla bɛ amaamuo, bɛ ɛzonlenlɛ nu diedi nee mɔɔ bɛ nye die nwo la azo yɛ Gyisɛse anwo nvoninli. Noko bɛ nvoninli ne mɔ bahola anyia menli nwo zo tumi anzɛɛ azɛkye adwenle mɔɔ bɛlɛ ye wɔ Gyisɛse nee ye ngilehilelɛ nwo la.\nMenli mɔɔ dolɔdolɔ ninyɛne la maa ɔyɛ kɛ asɛɛ Gyisɛse ɛnee le sonla anwunvɔne bie mɔɔ ɔ ti zo enrinli wale, yezie ɔ kɛsa na yeyɛ ɔ nyunlu alɔbɔlɛ la. Wɔ nvoninli bie mɔ anu noko, bɛyɛ Gyisɛse kɛ sunsum nu abɔdeɛ anwo ɛzulolɛ bie mɔɔ ɛlɛta na awie biala ɛngola ɛmbikye ye la. Asoo zɔhane a amgba ɛnee Gyisɛse de a? Kɛ ɔkɛyɛ na yɛanwu ye ɛ? Mɔɔ baboa yɛ la a le kɛ, yɛbanlea mɔɔ Baebolo ne ka ye wɔ kɛzi ɛnee Gyisɛse de anwo la. Eza ɔbaboa yeamaa yɛanyia Gyisɛse anwo adwenle kpalɛ.\n“ƐZIEZIELE SONLABAKA ƐMAANLE ME”\nƐhye a Gyisɛse hanle ye wɔ asɔneyɛlɛ nu wɔ mekɛ mɔɔ bɛbɔle ye azu la a. (Hibuluma 10:5; Mateyu 3:13-17) Kɛzi ɛnee sonlabaka zɔhane de ɛ? Wɔ ɛvolɛ 30 anzi kolaa na ɛhye azi la, anwumabɔvolɛ Geebeleɛle yele hilele Mɛle kɛ: “Ɛbanrenzɛ wɔawo ralɛ nrenyia, . . . Nyamenle Ara.” (Luku 1:31, 35) Yemɔti ɛnee Gyisɛse di munli kɛ Adam la. (Luku 3:38; 1 Kɔlentema 15:45) Ɔkɛyɛ kɛ ɛnee Gyisɛse le nrenyia kɛnlɛma mɔɔ zɔho ye mame Mɛle mɔɔ le Dwuunli la.\nKɛ mɔɔ ɛnee Dwuuma amaamuo ne de la, ɛnee Gyisɛse ɛzie ɔ kɛsa. Ɛ nee bɛnle kɛ Wulomuma mɔɔ ɛnzie bɛ kɛsa la. Saa ɛnee ɛlɛ ɛ kɛsa a, ɔle enililɛ nee anyunlunyia; bɛngyakyi ye buzuu yɛɛ bɛdi ye eni. Ɔkɛyɛ kɛ Gyisɛse zieziele ɔ kɛsa nee ye enrinli ne kɛnlɛma. Ɛnee menli mɔɔ bɛkpa bɛ kɛ Nazalaema le kɛ Samesɛn la ala a ɛmpepɛ bɛ enrinli a.—Ɛdianlɛ 6:5; Maanlebuvolɛma 13:5.\nGyisɛse kanyia ɛvolɛ 30 la ɛnee ɔle kapentanli. Ɔnle kɛ ɛnɛ mɔɔ bɛlɛ adwuleso ninyɛne la. (Maake 6:3) Ɔti ɔbayɛ kɛ ɛnee ɔ nwo yɛ se kpalɛ. Wɔ ye ɛzonlenlɛ gyima ne anu, ɔ ngomekye “ɔvoanle bɛdabɛ mɔɔ bɛlɛ mboane nee nlankɛ wɔ ɛzonlenlɛ sua ne anu la kɔsɔɔti na ɔwolale menli mɔɔ ɛlɛsenza ezukoa la ezukoa ne ɔguale na ɔbutubutule bɛ ɛkponle ne mɔ.” (Dwɔn 2: 14-17) Kyesɛ sonla mɔɔ anwo yɛ se la na ahola ayɛ ɛhye. Gyisɛse vale sonlabaka ne mɔɔ Nyamenle zieziele maanle ye la yɛle gyima mɔɔ bɛva bɛwula ɔ sa la. Ɔhanle kɛ: “Ɔwɔ kɛ mebɔ Nyamenle Belemgbunlililɛ ne anwo edwɛkpa ne nolo wɔ azua mɔɔ ɛha la noko azo, ɔluakɛ ɛhye ati a bɛzoanle me a.” (Luku 4:43) Ɛnee ɔhyia anwosesebɛ kpole amaa yeahola yeapɛ adenle tendenle yeahɔha edwɛkɛ ne wɔ Palɛsetanye.\nAnyelielɛ nee nganeɛdelɛ mɔɔ Gyisɛse vale hanle edwɛkɛ ɛhye la ammaa yeanyɛ se yeammaa “bɛdabɛ mɔɔ bɛvɛ na bɛzo adesoa la” kɛ bɛbara ɔ nwo ɛkɛ. (Mateyu 11:28-30) Ɛnee kɛzi ɔ nwo kpundi ye na ɔyɛ nyele la di daselɛ kɛ amgba menli mɔɔ batie ye ngilehilelɛ ne la anwo badɔ bɛ. Ɛnee ngakula bɔbɔ kulo kɛ bɛkɔ Gyisɛse anwo ɛkɛ. Baebolo ne ka kɛ: “Na ɔmaanle ngakula ne mɔ zo ɔziele ɔ gyakɛ azo”—Maake 10:13-16.\nGyisɛse dele nyane kolaa na yeawu ɛdeɛ, noko ɛnee ɔnle awie mɔɔ ɔ nwo yɛ anwunvɔne a. Kɛ neazo la, ɔboale wɔ atɔfolɛlielɛ bie abo wɔ Kana, ɔvale nzule ɔhakyile nwanye. (Dwɔn 2:1-11) Wɔ ayia fofolɛ bie abo noko, ɔhilehilele ɛzukoalɛdeɛ bie mɔɔ bɛ rɛle ɛnrɛvi ye ɛlɛ la.—Mateyu 9:9-13; Dwɔn 12:1-8.\nMɔɔ tɛla biala la, Gyisɛse ngilehilelɛ gyima ne maanle menli nyianle dahuu ngoane nwo anyelazo. (Dwɔn 11:25, 26; 17:3) Mekɛ mɔɔ ye ɛdoavolɛ 70 rahanle mɔɔ bɛnwunle ye wɔ bɛ edwɛkɛhanlɛ gyima ne anu la, ɔlile “fɛlɛko” na ɔhanle kɛ: “Bɛli fɛlɛko kɛ bɛhɛlɛ bɛ aluma wɔ anwuma” la.—Luku 10:20, 21.\n“NOKO BƐMƐ, ƆNLE KƐ BƐYƐ ZƆ”\nƐzonlenlɛ nu mgbanyima mɔɔ ɛnee wɔ Gyisɛse mekɛ zo la bɔle mɔdenle biala kɛ bɛtwe menli adwenle bara bɛ nwo zo na bɛahile bɛ tumi. (Ɛdianlɛ 15:38-40; Mateyu 23:5-7) Gyisɛse anyɛ zɔ, emomu ɔzele ye ɛzoanvolɛ ne mɔ kɛ “bɛmmakile bɛ tumi wɔ awie mɔ anwo zo.” (Luku 22:25, 26) Gyisɛse bɔle kɔkɔ kɛ, “Bɛnlea boɛ wɔ mɛla kilehilevolɛma mɔɔ bɛkulo kɛ bɛwula adɛladeɛ ndendenle bɛkpɔsa na bɛkulo gua zo ahyebizalɛ” la anwo.—Maake 12:38.\nMɔɔ nee ɛhye le ngakyile la, ɛnee Gyisɛse ɛngile ɔ nwo wɔ menli nu. (Dwɔn 7:10, 11) Wɔ ye ɛzoanvolɛ nɔhavo 11 ne anu bɔbɔ ɛnee ɔnyɛ ɔ nwo sonla ngakyile. Yemɔti a mekɛ mɔɔ Dwudase ye ye amaa la, ɔvole ɔ nloa anwo ɔvale ɔyɛle “sɛkɛlɛneɛ” la.—Maake 14:44, 45.\nYemɔti yɛnlɛ daselɛ dɔɔnwo ɛdeɛ noko ɔda ali kɛ tɛ kɛzi ɛnee Gyisɛse de la a bɛyɛ ye wɔ nvoninli dɔɔnwo anu la. Mɔɔ anwo hyia kpalɛ la a le kɛzi Gyisɛse de kɛkala la.\n“YEHA MEKƐ EKYI BIE, EWIADE NE ƐNRƐNWU ME BIEKO”\nGyisɛse wule Kenle ko ne ala mɔɔ ɔhanle edwɛkɛ ɛhye la. (Dwɔn 14:19) Ɔvale ye ngoane ne ɔmaanle kɛ ‘ɛkpɔnedeɛ ɔliele menli dɔɔnwo.’ (Mateyu 20:28) Wɔ ye kenle nsa ne azo, Nyamenle “dwazole ye wɔ sunsum nu” na “ɔmaanle ɔyele ɔ nwo ɔhilele” ye ɛdoavolɛma bie mɔ. (1 Pita 3:18; Gyima ne 10:40) Mekɛ zɔhane mɔɔ Gyisɛse ɛdoavolɛ ne mɔ nwunle ye la ɛnee kɛzi ɔde ɛ? Ɔda ali kɛ ɛnee yehakyi mɔɔ ɔ gɔnwo mɔ kpalɛ bɔbɔ anwu ye sonla holɛ ɛkɛ ne ala. Mɛle Magedalene bɔbɔ zuzule kɛ ɔle awie mɔɔ nea tola zo yɛɛ ɛdoavolɛma nwiɔ ne mɔɔ ɛnee lua adenle zo ɛlɛkɔ Ɛmeeyɛse la nwunle ye kɛ ɔle ɛyɛvolɛ.—Luku 24:13-18; Dwɔn 20:1, 14, 15.\nKɛzi Gyisɛse de ye ɛnɛ ɛ? Mɔɔ Gyisɛse wule la anzi ɛvolɛ 60, ɛzoanvolɛ Dwɔn nwunle ye wɔ ɛnyelɛzodeɛnwunlɛ nu. Dwɔn annwu kɛ ɛnee ɔlɛwu wɔ meanubaka zo. Emomu ɔnwunle ye kɛ “arelemgbunli Belemgbunli yɛɛ awulae mɔ Awulae,” wɔ Nyamenle Belemgbunlililɛ ne anu. Ɔnrɛhyɛ ɔbali Nyamenle agbɔvolɛ mɔɔ le sunsum evinli ne mɔ nee menli anwo zo konim, na yeava dahuu ngoane yearɛlɛ alesama.—Yekile 19:16; 21:3, 4.\nNinyɛne Titili Mɔɔ Sisile Gyisɛse Ɛbɛlabɔlɛ Nu La—Gyisɛse Ɛzonlenlɛ Gyima Kpole Wɔ Galeli (Foa 1)\nNea mekɛ ne anwo ɛlɛka nee mape ɔvi ɛvolɛ 30 Y.M. mɔɔ kɔ ɛvolɛ 31 Y.M. Akpabɛnwo ne anu la\nFa nwa awie Fa nwa awie Kɛzi Ɛnee Gyisɛse De Ɛ?\nEDWƐKƐ TITILI “Ɛhye Le Ahyɛlɛdeɛ Mɔɔ Tɛla Biala Mɔɔ Menyianle A”\nEDWƐKƐ TITILI Kɛzi Ɛbanwu Ahyɛlɛdeɛ Mɔɔ Fɛta La\nEDWƐKƐ TITILI Ahyɛlɛdeɛ Mɔɔ Tɛla Biala La A Le Boni?\nNyia Nvonleɛ Nwo Adwenle Kpalɛ\nBaebolo Ne—Duzu Ati A Yezo A?\nDuzu Ati A Bɛnli Bolonyia A?\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE Ahyɛlɛdeɛ Mɔɔ Tɛla Biala La A Le Boni?\nFa nwa awie Fa nwa awie ƐZINZALƐ ARANE Ahyɛlɛdeɛ Mɔɔ Tɛla Biala La A Le Boni?\nAhyɛlɛdeɛ Mɔɔ Tɛla Biala La A Le Boni?\nƐZINZALƐ ARANE Ahyɛlɛdeɛ Mɔɔ Tɛla Biala La A Le Boni?


2 Samoɛle 10 | Yintanɛte Zo Baebolo | Ewiade Fofolɛ Ngilebɛbo\nSamoɛle Mɔɔ Tɔ Zo Nwiɔ 10:1-19\nBɛlile Amɔnoma nee Seleama anwo zo konim (1-19)\n10 Nzinlii Amɔnoma+ belemgbunli ne wule, na ɔ ra Heenɛn ralile ye agya lile belemgbunli.+ 2 Na Devidi hanle kɛ: “Mebala ɛlɔlɛ kpundii ali meahile Neehahye ara Heenɛn ɔluakɛ ye papa lale ɛlɔlɛ kpundii ali hilele me.” Ɔti Devidi zoanle ye azonvolɛ ne mɔ kɛ bɛhɔkyekye ɔ rɛle wɔ ye papa ewule ne anwo. Noko mɔɔ Devidi azonvolɛ ne mɔ hɔdwule Amɔnoma azɛlɛ zo la, 3 Amɔn mgbanyima zele bɛ menle Heenɛn kɛ: “Ɛdwenle kɛ Devidi kulo kɛ ɔdi wɔ papa eni la ati a yezoa menli kɛ bɛrakyekye ɛ rɛle a? Asoo tɛ suakpole ye mɔɔ ɔkulo kɛ bɛneɛnlea zolɛ na bɛnwu kɛzi bɛbazɛkye ye la ati a Devidi ɛzoa ye azonvolɛ ne mɔ wɔ ɛ nwo ɛke ɔ?” 4 Ɔti Heenɛn hyele Devidi azonvolɛ ne mɔ na ɔkpale bɛ kɛsa foa ko+ na ɔpepɛle bɛ adɛladeɛ ne mɔ azo ɔmaanle ɔradwule bɛ bo anwo na ɔmaanle bɛhɔle. 5 Mɔɔ bɛhanle bɛhilele Devidi la, ɛkɛ ne ala ɔzoanle menli kɛ bɛhɔyia bɛ, ɔluakɛ ɛnee bɛgua menli ne anyunlu aze kpole; na belemgbunli ne zele bɛ kɛ: “Bɛdɛnla Gyɛleko+ kɔkpula kɛ bɛ kɛsa ne mɔ kɛvi bieko na bɛazia bɛara.” 6 Nzinlii, Amɔnoma nwunle kɛ bɛha Devidi ɛya, ɔti Amɔnoma zoanle menli maanle bɛhɔbɔle Seleama mɔɔ wɔ Bɛte-rilihɔbo+ nee Seleama mɔɔ wɔ Zoba+ la sogyama mɔɔ dua aze la 20,000 ɛkpa; Meeyaka+ belemgbunli ne nee ye menli 1,000; yɛɛ bɛnyianle menli 12,000 bɛvile Yehyetɔɔbo.*+ 7 Mɔɔ Devidi dele la, ɔzoanle Dwowabe nee ɛlɔne ne amuala yɛɛ ye konle nu katakyiema+ ne. 8 Na Amɔnoma vindele na bɛhyehyɛle bɛ nwo wɔ suakpole ne anlenkɛ ne anloa kɛ bɛkaho, na Seleama mɔɔ wɔ Zoba nee Rilihɔbo la yɛɛ Yehyetɔɔbo* nee Meeyaka noko hɔgyinlanle ɛleka bie mɔɔ le wienyi la. 9 Mɔɔ Dwowabe nwunle kɛ kovolɛma ne vi ɔ nyunlu nee ɔ nzi ɛlɛba ɔ nwo zo la, ɔkpale Yizilayɛ sogyama mɔɔ bɔ mɔdenle kpalɛ la bie mɔ na ɔhyehyɛle bɛ pɛpɛɛpɛ kɛ bɛhɔyia Seleama+ ne mɔ. 10 Ɔvale menli mɔɔ ɛha la ɔwulale ɔ diema Abehyae+ asa anu amaa yeahyehyɛ bɛ pɛpɛɛpɛ na bɛahɔyia Amɔnoma+ bɛ nee bɛ aho. 11 Akee ɔhanle kɛ: “Saa Seleama anwosesebɛ ne ɛlɛbo me nwo zo a, balie me; noko saa Amɔnoma anwosesebɛ ne ɛlɛbo ɛ nwo zo a, mebaralie wɔ. 12 Ɔwɔ kɛ yɛfa anwosesebɛ nee akɛnrasesebɛ+ yɛko yɛmaa yɛ menli ne nee yɛ Nyamenle ne azuamgbole ne mɔ, na Gyihova bayɛ mɔɔ le kpalɛ wɔ ɔ nye zo la.”+ 13 Akee Dwowabe nee ye menli ne hɔle kɛ bɛkayia Seleama bɛ nee bɛ aho, na bɛnriandile bɛvile ɔ nyunlu.+ 14 Mɔɔ Amɔnoma nwunle kɛ Seleama ɛnriandi la, bɛnriandile bɛvile Abehyae anyunlu na bɛhɔle suakpole ne azo. Ɛhye anzi, Dwowabe gyakyile Amɔnoma anzi ɛlilɛ na ɔziale ɔhɔle Gyɛlusalɛm. 15 Mɔɔ Seleama nwunle kɛ Yizilayɛma ɛli bɛ nwo zo konim la, bɛboɔboale bɛ nloa bieko.+ 16 Ɔti Hadadizɛ+ zoanle maanle bɛhɔvɛlɛle Seleama mɔɔ wɔ Azule ne* anloa lɔ la,+ na bɛrale Hilam, ɛnee Hyobake mɔɔ le Hadadizɛ ɛlɔnema kpanyinli la a li bɛ nyunlu a. 17 Mɔɔ bɛhɔbɔle Devidi amaneɛ la, ɛkɛ ne ala ɔboɔboale Yizilayɛma kɔsɔɔti anloa na ɔmaanle bɛpɛle Dwɔdan ne bɛhɔle Hilam. Akee Seleama ne hyehyɛle bɛ nwo pɛpɛɛpɛ hɔyiale Devidi na bɛ nee ye honle.+ 18 Noko Seleama nriandile vile Yizilayɛma anyunlu; na Devidi hunle Seleama ehwilikavoma 700 yɛɛ mgbɔnwɔkavoma 40,000; na ɔhunle bɛ ɛlɔnema kpanyinli Hyobake wɔ ɛkɛ.+ 19 Mɔɔ arelemgbunli ne mɔ, mɔɔ le Hadadizɛ azonvolɛ la kɔsɔɔti nwunle kɛ Yizilayɛma ɛli bɛ nwo zo konim la, ndɛndɛ ne ala bɛ nee Yizilayɛma yɛle anzodwolɛ ngyehyɛleɛ na bɛraveale bɛ bo;+ na Seleama zulole kɛ bɛbaboa Amɔnoma bieko.\n^ Anzɛɛ “Tɔɔboma ɛkɛ.”\n^ Anzɛɛ “Tɔɔboma.”\n2 Samoɛle 10


Ɛseta 4 | Yintanɛte Zo Baebolo | Ewiade Fofolɛ Ngilebɛbo\nMɔdekae lile nyane (1-5)\nMɔdekae zele Ɛseta kɛ ɔyɛ nwolɛ debie (6-17)\n4 Mɔɔ Mɔdekae+ dele mɔɔ bɛyɛ la amuala anwo bie la,+ ɔsuosuanle ye adɛladeɛ ne mɔ anu, ɔhedale ɛrele na ɔvale nzonle ɔbɔle ɔ nwo. Akee ɔhɔle suakpole ne avinli lɔ na ɔzunle kpole. 2 Ɔhɔle too ɔhɔgyinlanle belemgbunli ne anlenkɛ kpole ne anloa, ɔluakɛ ɛnee ɔnle kɛ awie keda ɛrele wolo belemgbunli ne anlenkɛ kpole ne anu. 3 Na maanzinli+ biala mɔɔ bɛdele belemgbunli ne edwɛkɛ ne nee ye mɛla ne wɔ nu la, Dwuuma mɔɔ wɔ ɛkɛ la lile nyane kpole, bɛhyele ɛhɔne+ na bɛzunle bɛyele awolɛ. Bɛ nuhua dɔɔnwo vale ɛrele nee nzonle guale azɛlɛ nwo na bɛlale zo.+ 4 Mɔɔ Ɛseta azonvolɛ mraalɛ nee mrenyia* hɔhanle hilele ye la, ɔgyegyele ɔbahyema* ne kpole. Akee ɔvale adɛladeɛ ɔzoanle kɛ bɛva bɛhɔmaa Mɔdekae ɛwula na ɔye ɛrele ne, noko yeanlie. 5 Ɔti Ɛseta zoanle Hatakye,* belemgbunli azonvolɛ ne mɔ anu ko mɔɔ ɔkpale ye kɛ ɔzonle Ɛseta la, na ɔzele ye kɛ ɔhɔ Mɔdekae ɛkɛ ɔhɔbiza ye mɔɔ ɛhye kile nee mɔɔ ɛlɛsi la. 6 Yemɔti Hatakye hɔle Mɔdekae anwo ɛkɛ wɔ sua ne gua ne azo, wɔ belemgbunli ne anlenkɛ kpole ne anyunlu. 7 Mɔdekae hanle edwɛkɛ mɔɔ ɛdo ye nee ezukoa dodo+ mɔɔ Heeman ɛbɔ ɛwɔkɛ kɛ ɔbadua yeagua belemgbunli ne gya nu yeamaa bɛazɛkye Dwuuma la amuala hilele ye.+ 8 Eza ɔvale mɛla mɔɔ bɛlile ye wɔ Hyuhyan*+ kɛ bɛbɔ bɛ bo zo na bɛhɛlɛ la bie ɔmaanle ye kɛ ɔva ɔhɔhile Ɛseta, ɔhilehile nuhua ɔhile ye na ɔha ɔhile ye+ kɛ ɔhɔ belemgbunli ne ɛkɛ ɔhɔkpondɛ ɔ nyunlu ɛlolɛ na ɔzɛlɛ ye ɔmaa ye menli ne. 9 Hatakye ziale rahanle mɔɔ Mɔdekae hanle la hilele Ɛseta. 10 Ɛseta zoanle Hatakye kɛ ɔhɔze Mɔdekae kɛ:+ 11 “Belemgbunli ne sonvolɛma nee menli mɔɔ wɔ belemgbunli ne maanzinli ne mɔ anu la amuala ze kɛ, nrenyia anzɛɛ raalɛ biala mɔɔ bɛtɛfɛlɛle ye na ɔbahɔ belemgbunli ne suakunlu alienwo+ ɛkɛ ne la, mɛla kokye a wɔ ɛkɛ a: Ɔwɔ kɛ bɛku ye; saa belemgbunli ne tende ye nvutuke kpɔma ne+ ɔ nwo zo a yemɔ bɛnrɛhu ye. Noko mame kenle 30 ɛne, belemgbunli ne ɛtɛfɛlɛle me.” 12 Mɔɔ bɛhanle Ɛseta edwɛkɛ ne bɛhilele Mɔdekae la, 13 ɔmaanle bɛhɔzele Ɛseta kɛ: “Mmadwenle kɛ kɛmɔ ɛwɔ belemgbunli sua nu la ati, edwɛkɛ mɔɔ bado Dwuuma amuala la bakpa ɛ ti. 14 Saa ɛmua ɛ nloa wɔ mekɛ ɛhye anu a, moalɛ nee ɛlielɛ bavi ɛleka gyɛne ara amaa Dwuuma,+ noko ɛ nee wɔ papa sua nu amra bawu. Na nwane a ze saa ngyegyelɛ mɔɔ le kɛ ɛhye la ati a wɔrayɛ ɔbahyema a?”+ 15 Akee Ɛseta maanle bɛhɔzele Mɔdekae kɛ: 16 “Kɔboɔboa Dwuuma mɔɔ wɔ Hyuhyan* la amuala anloa na bɛhye ɛhɔne+ bɛmaa me. Bɛmmadi aleɛ anzɛɛ bɛmmano debie biala too kenle nsa,+ alehyenlɛ nee aledwolɛ. Medame noko me nee me azonvolɛ mraalɛ ne mɔ bahye ɛhɔne. Mebahɔ belemgbunli ne ɛkɛ, ɛhye tia mɛla ɛdeɛ, noko saa ɔwɔ kɛ mewu a, mebawu.” 17 Yemɔti Mɔdekae hɔle na ɔhɔyɛle mɔɔ Ɛseta hanle hilele ye la amuala.\n^ Hibulu aneɛ nu, “azonvolɛ mrenyia mɔɔ bɛza bɛ.”\n^ Ɔle sonvolɛ mɔɔ bɛza ye.


Mɛlɛbɛnwoaze maa tumivolɛma (1-7)\nƐlɔlɛ maa bɛdi Mɛla ne azo (8-10)\n13 Bɛmaa awie* biala ɛbɛlɛ ɔ nwo aze ɛmaa tumivolɛma ne, ɔluakɛ tumi biala ɛnle ɛkɛ mɔɔ Nyamenle ɛnze nu a; na tumivolɛma mɔɔ bɛwɔ ɛkɛ ne la, Nyamenle a ɛva bɛ ɛzie bɛ gyinlabelɛ ne mɔ a. 2 Yemɔti awie biala mɔɔ dwazo tia tumi ne la dwazo tia ngyehyɛleɛ mɔɔ Nyamenle ɛyɛ la; bɛdabɛ mɔɔ bɛdwazo bɛtia bɛ la fa ndɛnebualɛ ba bɛ nwo zo. 3 Na tumivolɛma ne anwo ɛnyɛ ɛzulolɛ ɛmmaa bɛdabɛ mɔɔ bɛdi boɛ la, emomu, bɛdabɛ mɔɔ bɛnli boɛ la. Ɛngulo kɛ ɛsulo tumi ne ɔ? Ɛnee kɔ zo yɛ kpalɛ na ɛbanyia nganvolɛ wɔavi nu; 4 ɔluakɛ ɔle Nyamenle sonvolɛ wɔ wɔ boɛyɛlɛ ti. Noko saa ɛlɛyɛ ɛtane a sulo ɔluakɛ ɔnlɛ dadeɛ ne mgbane. Ɔle Nyamenle sonvolɛ mɔɔ twe awie mɔɔ kɛyɛ ɛtane la anzo a. 5 Ɛhye ati, ɔhyia kɛ bɛbɛlɛ bɛ nwo aze, tɛ anzohwenlɛ ne angome ati ɔ, emomu bɛ adwenle ne noko ati ɔ. 6 Yemɔti a bɛtua adwule a; tumivolɛma ne sonle menli kɔsɔɔti dahuu; wɔ adenle ɛhye azo bɛle Nyamenle sonvolɛma. 7 Bɛva awie biala ɛdeɛ mɔɔ fɛta ye la bɛmaa ye: bɛdua adwule bɛmaa mɔɔ adwule fɛta ye la; bɛdua ninyɛne nwo adwule bɛmaa mɔɔ ninyɛne nwo adwule fɛta ye la; bɛzulo mɔɔ ɔwɔ kɛ bɛsulo ye la; bɛli mɔɔ fɛta enililɛ la eni. 8 Ɔnle kɛ bɛtua awie biala kakɛ kyesɛ ɛlɔlɛ mɔɔ ɔwɔ kɛ bɛnyia bɛmaa bɛ nwo la ala; ɔluakɛ awie biala mɔɔ kulo ɔ gɔnwo la ɛli mɛla ne azo kpalɛ. 9 Na mɛla ne mɔɔ se, “Mmasɛkye agyalɛ, mmayɛ kodiawu, mmawua, mmayɛ anyebolo” nee mɛla biala mɔɔ ɛha la amuala, bɛbɔ ye kpɔkɛ ko kɛ: “Kulo ɛ gɔnwo kɛ ɛ nwo.” 10 Ɛlɔlɛ ɛnyɛ ɔ gɔnwo ɛtane; yemɔti awie mɔɔ kulo ɔ gɔnwo la ɛli mɛla ne azo kpalɛ. 11 Na bɛyɛ ɛhye ɔluakɛ bɛze mekɛ ne, kɛ mekɛ mɔɔ ɔwɔ kɛ bɛfi nafelɛ nu bɛdwazo la ɛdwu dɛbadɛba, ɔluakɛ kɛkala yɛ ngoanelielɛ ɛbikye ɛdɛla mekɛ mɔɔ yɛrayɛle diedima la. 12 Aledwolɛ ne ɛhɔ moa; alehyenlɛ ɛbikye. Yemɔti bɛmaa yɛye awozinli nu gyima biala yɛgua na yɛva wienyi nu akodeɛ ne mɔ yɛwula. 13 Bɛmaa yɛbɔ yɛ ɛbɛla kɛnlɛma kɛ menli mɔɔ wɔ alehyenlɛ nu la, mɔɔ anyelielɛ mgbane mgbane nee nzabolɛ nee adwɔmanebɔlɛ nee anyiemgba ɛbɛla* nee konle nee nungulehwenlɛ ɛnle nu a. 14 Na bɛzukoa Awulae Gyisɛse Kelaese,* na bɛmmadimoa bɛyɛ ngyehyɛleɛ bɛto ɛkɛ bɛmaa nwonane nu atiakunluwɔzo ne mɔ.


Kɛzi Ɛbahilehile Ɛ Ra La | Wɔ Abusua Anyelielɛ\nKɛzi Ɛbahilehile Ɛ Ra La\n“Bɛmaa mɛla ɛhye mɔɔ melɛfa meamaa bɛ la ɛdɛnla bɛ ahonle nu, na bɛva bɛhilehile bɛ mra.”—Mɛla ne 6:6, 7\nGyihova hyehyɛle abusua ne la, ɔvale ngakula ɔwulale awovolɛ asa. (Kɔlɔsaema 3:20) Kɛ awovolɛ la, ɔle wɔ gyima kɛ ɛbahilehile ɛ mra wɔamaa bɛahulo Gyihova na bɛayɛ mgbanyinli mɔɔ nvasoɛ wɔ bɛ nwo zo. (2 Temɔte 1:5; 3:15) Ɔwɔ kɛ ɛdawɔ noko ɛnwu mɔɔ wɔ ɛ ra nrenya anzɛɛ raalɛ ahonle nu la. Neazo kpalɛ mɔɔ ɛbayɛ la anwo hyia. Saa ɛmaa Gyihova Edwɛkɛ ne tɛnla wɔ ahonle nu a, yɛɛ ɛbahola wɔahilehile ɛ mra kpalɛ a.—Edwɛndolɛ 40:8.\n1 MMAMAA ƆYƐ SE KƐ Ɛ MRA NEE WƆ BALI ADWELIE\nMƆƆ BAEBOLO NE KA LA: “Ɔwɔ kɛ awie biala tie ɔ nzo anwo, ɔmmatendɛ dɔɔnwo.” (Gyemise 1:19) Ɛkulo kɛ ɛ mra ne mɔ nwu kɛ bɛkola bɛka edwɛkɛ biala bɛkile wɔ. Ɔwɔ kɛ bɛnwu kɛ saa bɛkulo kɛ bɛka edwɛkɛ bɛkile wɔ a ɛbadie bɛ. Ɛ nee bɛ ɛdɛnla anzondwolɛ nu amaa bɛahola bɛaha bɛ edwɛkɛ bɛahile wɔ. (Gyemise 3:18) Saa bɛnwu kɛ ɛbadea bɛ anzɛɛ ɛbava ɛya a, bɛnrɛha nɔhalɛ ne bɛnrɛhile wɔ. Si bɛ nwo abotane, na da ye ali kɛ ɛkulo bɛ.—Mateyu 3:17; 1 Kɔlentema 8:1.\nSaa ɛ mra kulo kɛ bɛka edwɛkɛ bɛkile wɔ a, tie bɛ\nƐ nee bɛ ɛli adwelie dahuu, tɛ mekɛ mɔɔ bɛlɛyia ngyegyelɛ la angome\n2 BƆ MƆDENLE KƐ ƐBADE MƆƆ BƐKPONDƐ KƐ BƐKA LA ABO\nMƆƆ BAEBOLO NE KA LA: “Sonla mɔɔ lɛ ndelebɛbo la bakpazi.” (Mrɛlɛbulɛ 19:8) Ɔdwu mekɛ ne bie a, ɔwɔ kɛ ɛdwenle edwɛkɛ agbɔkɛ mɔɔ ɛ mra fa di gyima la anwo amaa wɔanwu kɛzi bɛte nganeɛ la. Ngakula ta ka edwɛkɛ wudu nu anzɛɛ bɛka edwɛkɛ bie mɔ mɔɔ tɛ mɔɔ bɛkile la ɛne. “Andeamua le koasea.” (Mrɛlɛbulɛ 18:13) Mmafa ɛya ndɛndɛ.—Mrɛlɛbulɛ 19:11.\nBɔ kpɔkɛ kɛ ɔnva nwo edwɛkɛ biala mɔɔ bɛbaha la, ɛnrɛpɛ bɛ nloa azo anzɛɛ ɛnrɛva ɛya\nKakye kɛzi ɛnee ɛte nganeɛ wɔ mekɛ mɔɔ ɛnee ɛle kɛ ɛ mra ne mɔ la nee ninyɛne mɔɔ ɛnee nwolɛ hyia wɔ la\n3 Ɛ NEE WƆ BOKAVOLƐ NE ƐYƐ KO\nMƆƆ BAEBOLO NE KA LA: “Me ra nrenya, tie ɛ ze ngilehilelɛ, yɛɛ mmakpo ɛ nli folɛdulɛ.” (Mrɛlɛbulɛ 1:8) Gyihova ɛmaa selɛ nee ninli tumi wɔ ngakula ne mɔ anwo zo. Ɔwɔ kɛ ɛkilehile ɛ mra ɛmaa bɛbu debie na bɛyɛ tieyɛ. (Ɛfɛsɛsema 6:1-3) Kɛ awovolɛ la, saa ‘bɛ nloa ɛnzɛ bɛ nwo’ a, ngakula ne mɔ banwu ye. (1 Kɔlentema 1:10) Saa bɛ adwenle ɛnyia a, mmada ye ali wɔ ngakula ne mɔ anyunlu anrɛɛ ngakula ne mɔ ɛnrɛbu bɛ.\nBɛzi adenle mɔɔ bɛbalua zo bɛahwe bɛ mra ne mɔ anzo la anwo kpɔkɛ\nSaa ɛ nee wɔ bokavolɛ ne adwenle ɛnyia wɔ ɛ mra ne mɔ ɛtetelɛ nu a, nea kɛ ɛbade adwenle mɔɔ wɔ bokavolɛ ne lɛ la abo\n4 YƐ NGYEHYƐLEƐ\nMƆƆ BAEBOLO NE KA LA: “Tete kakula wɔ adenle mɔɔ ɔwɔ kɛ ɔfa zo la anu.” (Mrɛlɛbulɛ 22:6) Ɔwɔ kɛ ɛyɛ gyima ɛsesebɛ ɛfa ɛtete ɛ mra. Ɔwɔ kɛ ɛyɛ kɛzi ɛbatete bɛ na wɔadenrɛdenrɛ bɛ la anwo ngyehyɛleɛ. (Edwɛndolɛ 127:4; Mrɛlɛbulɛ 29:17) Ɛdenrɛdenrɛlɛ ɛhye ɛngile kɛ ɛtwe bɛ nzo ala, emomu ɔwɔ kɛ ɛmaa bɛnwu deɛmɔti wɔli mɛla bie la. (Mrɛlɛbulɛ 28:7) Bieko, kilehile bɛ maa bɛhulo Gyihova Edwɛkɛ ne na bɛnwu ngyinlazo mɔɔ wɔ nu la. (Edwɛndolɛ 1:2) Ɛhye bamaa bɛanyia adwenle kpalɛ.—Hibuluma 5:14.\nBoa ɛ mra maa bɛnwu kɛ Nyamenle wɔ ɛkɛ na bɛbahola bɛanyia ye nu anwodozo\nBoa bɛ maa bɛzukoa kɛzi bɛbanwu ɛbɛlabɔlɛ nu esiane bie mɔ mɔɔ le kɛ mɔɔ wɔ Intanɛte zo nee Intanɛte adwelielilɛ ɛleka bie mɔ la. Kile bɛ kɛzi bɛbazi menli mɔɔ nee ngakula da adenle la\n“Tete kakula wɔ adenle mɔɔ ɔwɔ kɛ ɔfa zo la anu”\nGYIHOVA BAYILA WƆ MƆDENLEBƆLƐ NE AZO\nKɛ awovolɛ la, ɛlɛ gyima titile kɛ ɛbahilehile ɛ ra wɔamaa yeanwu Gyihova adwenle. (Ɛfɛsɛsema 6:4) Gyihova ze kɛ ɛhye le gyima ɛsesebɛ, noko nyia anwodozo kɛ mɔɔ vi nu bara la baye Nyamenle ayɛlɛ na ɔbamaa ɛ nye alie kpole.—Mrɛlɛbulɛ 23:24.\nDuzu a meyɛ a ɔbamaa me ra aha ye edwɛkɛ biala ahile me a?\nDuzu a mebahola meazukoa meavi kɛzi awovolɛ gyɛne ɛlɛtete bɛ mra la anu a?\nNgakula Ɛtetelɛ Agyalɛ & Abusua\nGyimayɛlɛ Maa Ngakula\nFa gyimayɛlɛ ɛhye mɔ mɔɔ yɛ anyelielɛ mɔɔ gyi Baebolo ne azo la kilehile ɛ mra maa bɛnyia subane kpalɛ.\nBaebolo ne kile ninyɛne nsa mɔɔ maa ndeanlɛ yɛ kpalɛ la.\nNgyinlazo dɔɔnwo wɔ Baebolo ne anu mɔɔ baboa wɔ yeamaa ɛ nee ɛ ra aha nla nwo edwɛkɛ na wɔabɔ ɔ nwo bane wɔavi menli mɔɔ nee ngakula da la anwo.\nFa nwa awie Fa nwa awie Kɛzi Ɛbahilehile Ɛ Ra La